Pertama kali jadi heroin, Anna Jobling trending ke luar negara
Oleh MOHAMMAD SHAHEMY AZMI

7 Jun 2022, 2:25 pm
PETALING JAYA – Pelakon jelita Anna Jobling terharu dan tidak menyangka apabila namanya menjadi tular sehingga ke luar negara seperti Indonesia, Brunei, Thailand bahkan di Filipina gara-gara drama lakonannya berjudul Melur Untuk Firdaus bersama Meerqeen.
Anna atau nama lengkapnya Anna Ellisa Gustin Jobling Abdul Rahman ketika dihubungi Kosmo! berkata, dia sememangnya tidak menyangka drama arahan pengarah Zamri Zakaria tersebut mendapat perhatian daripada penonton sehingga ke luar negara sejak ditayangkan pada 27 Mei lalu.
“Alhamdulillah, saya berasa sangat gembira dan tidak sangka drama Melur Untuk Firdaus ini tular sehingga ke beberapa buah negara lain sehingga membuatkan nama saya menjadi trending di sana.
“Saya sebenarnya tidak sangka langsung sebab sebelum drama ini ditayangkan, saya sangat gementar memandangkan ini drama pertama saya memegang watak sebagai heroin. Saya tertanya-tanya tentang penerimaan penonton,” ujarnya.
Kata bekas peserta Dewi Remaja 2018/2019 itu, sebagai pelakon dia berasa sangat teruja dan puas apabila penat lelahnya selama lima bulan menjalani penggambaran drama tersebut akhirnya membuahkan hasil yang luar biasa.
“Saya lalui pelbagai cabaran termasuk diserang demam denggi. Namun bila drama ini meledak, saya bersyukur dan berasa sangat gembira,” ujarnya.

Disoal tentang komen yang diterima daripada penonton, Anna mengakui banyak menerima pujian penonton yang suka melihat lakonan natural yang disampaikan dalam drama tersebut.
Kata Anna, dia tidak terlalu terikat dengan skrip supaya kelihatan lebih bersahaja ketika berlakon dan meminta pandangan pengarah untuk menjadikan lakonannya lebih kelihatan natural.
“Penonton suka melihat keserasian antara saya dan juga Meerqeen. Mungkin itu juga menjadi salah satu sebab drama Melur Untuk Firdaus mudah diterima sehingga ke luar negara.
“Rata-rata penonton juga mengakui ‘cair’ melihat karakter saya dan juga Meerqeen sehingga membuatkan mereka turut tersipu-sipu malu. Alhamdulillah saya bersyukur dengan penerimaan mereka,” ujar Anna.
Melur Untuk Firdaus sebuah karya adaptasi daripada novel My Rude Wife mula diperkatakan apabila beberapa klip babak kelakar dan romantik antara Firdaus dan Melur dimuatnaik menerusi TikTok dan Twitter.
Rata-rata penonton tempatan turut menumpang rasa bangga apabila drama Melur Untuk Firdaus itu berjaya membuatkan penonton luar ‘cair’ dengan kisah cinta kahwin paksa dalam drama tersebut.
“Wah, dari Indonesia dan Filipina pun tengok cerita ini, harap pada yang sudi terjemahkan untuk mereka,” kata seorang pengguna Twitter.
“Ternampak video dalam TikTok drama ini sudah sampai negara Indonesia, Singapura, Thailand. Wah, drama kita sudah mendominasi!” kata seorang lagi pengguna Twitter.
Bersiaran 28 episod di slot Lestary TV3, drama ini bercerita tentang konflik kahwin paksa antara Firdaus dan Melur. Firdaus ketika itu sudah mempunyai kekasih bernama Dee dan Melur terpaksa makan hati menyimpan perasaan cintanya sendiri.
Mereka kemudian menetapkan tujuh syarat untuk Melur patuhi agar hubungan Firdaus dan Dee akan berkekalan. Melur bagaimanapun telah mencabar kesemua syarat tersebut. – KOSMO! ONLINE


Segerakan kawal selia vape untuk lindungi pengguna
Oleh MUHAMMAD FARID AHMAD TARMIJI

7 Jun 2022, 2:00 pm
MUTAKHIR ini vape menjadi alternatif kepada mereka yang ingin meninggalkan tabiat merokok.
Namun begitu, ada juga pihak yang menjelaskan bahawa vape mempunyai kesan negatif kepada kesihatan.
Oleh itu, industri vape tanahair memerlukan satu undang-undang khusus dan kawal selia bagi melindungi pengguna dari kesan-kesan negatif akibat penggunaan produk tidak berkualiti dan dicemari bahan terlarang.
Undang-undang kawal selia perlu diwujudkan dengan segera supaya dapat memastikan hanya produk berkualiti dan mengikut standard berada dalam pasaran.
Pada masa yang sama, ia juga adalah untuk membendung penyalahgunaan bahan terlarang untuk mengelakkan isu seperti EVALI.
Beberapa tahun lepas, kes-kes EVALI dilaporkan berlaku di Amerika Syarikat (AS) yang mengakibatkan hampir 40 kematian.

Kes-kes tersebut berpunca daripada modifikasi dan campuran barang terlarang di dalam cecair.
Walaupun pihak berkuasa di AS telah menyatakan penggunaan vape tidak menyebabkan EVALI.
Tetapi penyalahgunaan vape dengan campuran-campuran bahan terlarang boleh menyebabkan keradangan pada paru-paru dan menyebabkan EVALI.
Presiden Pusat Lanjutan untuk Advokasi Rawatan Ketagihan (ACATA), Dr. Arifin Fii berkata, pada 5 November 2019, badan kesihatan di AS, iaitu Pusat Kawalan dan Pencegahan Penyakit (CDC) telah mengeluarkan laporan penemuan kaji selidik menyatakan bahawa punca penyakit dan kematian membabitkan vape di AS adalah dikaitkan dengan penyalahgunaan produk.
Menurutnya, punca kematian bagi kes berkenaan membabitkan penyalahgunaan produk Vitamin E asetat dan tetrahydrocannabinol (THC) iaitu sejenis dadah.
DR. ARIFIN
“Kecederaan paru-paru itu bukannya disebabkan penggunaan vape sebaliknya berpunca daripada penyalahgunaan dadah dan Vitamin E asetat yang dicampurkan ke dalam produk cecair dalam vape.
“Perkara ini dapat dielakkan sekiranya kawal selia dan juga peraturan diwujudkan dengan satu standard kualiti supaya produk bebas daripada bahan-bahan yang bahaya seperti THC dan sebagainya,” jelasnya.
Bagaimanapun, Dr. Arifin berkata, kes EVALI adalah sangat terpencil kerana hanya dilaporkan berlaku di AS dan tidak berlaku di negara lain seperti UK, New Zealand atau negara Eropah yang lain kerana adanya peraturan untuk kawal selia dan melindungi pengguna.
Terangnya, kajian yang dilakukan bagi menyelidik kes tersebut di AS juga menunjukkan 85 peratus daripada mangsa mengambil cecair yang tercemar dengan bahan Tetrahydrocannabinol (THC) atau minyak ganja.
“Walaupun terpencil, kita tetap harus berwaspada. Cara terbaik adalah dengan membuat kawal selia ke atas produk vape. Buat kawalan ketat ke atas kandungan dalam produk, tetapkan amalan pengilangan yang baik (GMP) dan buat latihan standard.
“Vape adalah produk yang tidak mendatangkan kemudharatan yang serius melainkan ia di sabotaj dengan bahan-bahan terlarang dan juga modifikasi yang terlampau. Ia merupakan satu cara terbaik untuk membantu perokok tegar berhenti merokok dengan mengurangkan kemudaratan yang terhasil daripada merokok rokok tembakau,” katanya.
Beliau juga menegaskan, kepentingan pendidikan dan pengetahuan kepada semua lapisan generasi termasuk golongan intelektual dan komuniti kesihatan mengenai konsep pengurangan kemudaratan tembakau (Tobacco Harm Reduction) semakin diterima oleh negara maju yang lain.
Sebagai contoh, New Zealand telah mempromosikan vape sebagai kaedah untuk berhenti merokok sejak tahun 2017 bagi mencapai negara bebas rokok menjelang tahun 2025.
Usaha mereka itu berjaya apabila mampu menurunkan peratus merokok kepada 13.4 peratus pada 2019/2020, berbanding 16.6 peratus pada 2014/2015.
Dr. Arifin menambah, terdapat banyak kajian yang telah dijalankan di peringkat antarabangsa yang membuktikan bahawa vape adalah kurang memudaratkan berbanding rokok tradisional dan merupakan salah satu kaedah pengurangan kemudaratan yang terbaik bagi merokok.
MAJORITI pengguna beralih kepada vape untuk berhenti merokok dan mengurangkan kemudaratan merokok. -GAMBAR HIASAN
Sementara itu, Presiden Malaysia Vapers Alliance’s (MVA), Khairil Azizi Khairuddin berkata, hanya melalui undang-undang dan kawal selia sahaja mampu melindungi pengguna daripada isu kandungan terlarang di dalam produk vape yang boleh menyebabkan EVALI.
Menurutnya, majoriti pengguna beralih kepada vape untuk berhenti merokok dan mengurangkan kemudaratan merokok.
“Sudah tentu mereka tidak mahu produk yang mendatangkan risiko besar kepada kesihatan mereka. Lagi pun ia menjadi kesalahan kepada pengguna untuk memberi sebarang produk yang mengandungi bahan terlarang seperti dadah.
“Satu cara untuk melindungi pengguna adalah melalui undang-undang yang sesuai dan berpihak kepada semua pihak termasuk pengguna, industri dan juga Kerajaan,” jelasnya.
KHAIRIL
Tambahnya, walaupun Menteri Kesihatan, Khairy Jamaludin telah berjanji untuk membentangkan Rang undang-undang Akta Kawalan Tembakau dan Merokok pada Julai ini, kerajaan tidak perlu menunggu kewujudan Akta tersebut untuk membuat peraturan untuk mengawal selia produk vape.
Khairil juga menegaskan, jika akta tersebut tertangguh lagi seperti sebelum ini, pengguna akan terus menggunakan produk yang tidak dikawal selia.
Ulasnya lagi, kerajaan harus ambil tindakan segera sekarang untuk membuat peraturan dengan akta yang sedia ada sambil menunggu akta baru digubal.
“Kerajaan sudah pun ada peraturan untuk melarang penggunaan vape di tempat yang dilarang merokok.
“Peraturan tersebut boleh diperkembangkan lagi untuk merangkumi perlindungan pengguna serta kawal selia aktiviti pemasaran untuk memastikan produk tersebut tidak terjual kepada mereka yang bawah umur,”  kata Khairil.


Bon Odori: JAIS dititah tidak sekat program, turun lihat sendiri program
Oleh MOHD YUNUS YAKKUB

8 Jun 2022, 9:28 pm
SHAH ALAM – Sultan Selangor, Sultan Sharafuddin Idris Shah menitahkan Jabatan Agama Islam Selangor (JAIS) tidak mengambil pendirian dan sikap menyekat program Festival Program Bon Odori dari terus dijalankan di Kompleks Sukan Negara Shah Alam, 16 Julai depan.
Pengarah Jabatan Agama Islam Selangor (JAIS), Datuk Mohd. Shahzihan Ahmad berkata, Sultan Sharafuddin juga menitahkan agar tidak menghalang mana-mana individu untuk menghadirinya.
Katanya, titah itu dimaklumkan selepas beliau menghadap Sultan Sharafuddin di Istana Bukit Kayangan pada hari ini, kira-kira pukul 2.30 petang tadi bagi membincangkan mengenai program tersebut.
“Baginda tidak berkenan apa-apa keputusan atau ketetapan tentang perkara seumpama ini disimpulkan dengan tergesa-gesa tanpa kajian dan penelitian yang mendalam.
“Sultan Sharafuddin berpendirian, banyak budaya mempunyai kaitan dengan agama, tetapi tidak semestinya agama ada di dalam budaya,” katanya dalam kenyataan hari ini.
Kata Mohd. Shahzihan, baginda juga bertegas bahawa mengamalkan sesuatu perkara adalah berbeza dengan perbuatan melihat.

“Baginda juga tidak bimbang, jika akidah umat Islam kuat dan benar, ia akan mengenepikan sebarang iktikad dan amalan yang bertentangan dengan Akidah Ahli Sunnah Wal Jamaah.
“Untuk bersikap adil dalam membuat keputusan dan menentukan sesuatu kedudukan, ditambah dengan kehidupan bermasyarakat dan kepercayaan yang pelbagai di Selangor khususnya, baginda menitahkan semua perkara diputuskan dengan adil dan saksama,” ujarnya.
Sehubungan itu, kata beliau, Sultan Sharafuddin telah menitahkan pegawai JAIS dan Majlis Bandaraya Shah Alam (MBSA) untuk hadir ke majlis tersebut bagi melihat sendiri apa yang berlaku di dalam program tersebut.
“Baginda sendiri pernah hadir ke majlis tersebut beberapa tahun lalu dan tidak melihat sebarang perkara yang boleh merosakkan akidah umat Islam,melainkan ia satu program sosial pekerja-pekerja industri milik syarikat Jepun yang banyak di Selangor,” katanya.
Kosmo! semalam melaporkan kerajaan negeri akan merujuk dengan pihak berkuasa dan pengkaji berkaitan isu penganjuran festival Bon Odori.
Sebelum ini, umat Islam dinasihatkan tidak menyertai program yang bertentangan dengan hukum syarak Islam termasuk festival Bon Odori.
Menteri di Jabatan Perdana Menteri (Hal Ehwal Agama), Datuk Idris Ahmad memaklumkan kajian Jabatan Kemajuan Islam Malaysia (Jakim) mengesahkan program itu mempunyai unsur-unsur keagamaan dan bertentangan dengan Islam. -KOSMO! ONLINE.


Lelaki pakai 5 kg barangan kemas setiap hari
Oleh KOSMO!

8 Jun 2022, 9:00 pm
HO CHI MINH – Seorang pemilik gerai makanan di Vietnam menjadi popular selepas sering mengenakan perhiasan barangan kemas seberat lima kilogram (kg) setiap hari, lapor laman Oddity Central, semalam.
Do Ngoc Thuan atau dikenali sebagai Seven Ball memberitahu dia sangat meminati barangan kemas sejak kecil dan mula mengumpulnya apabila meningkat dewasa.
Apabila orang memandang dan memerhatikan barangan kemas yang dipakainya, ia membuatkan Thuan lebih teruja untuk mengumpul lebih banyak koleksi.
Kini, apabila membuka gerai makanan, Thuan menggunakan barangan kemas yang dipakainya sebagai tarikan untuk pelanggan datang ke situ.
“Saya menggunakan perhatian yang diberikan kepada koleksi barangan kemas sebagai tarikan untuk pelanggan datang makan di kedai.
“Ada juga yang datang semata-mata mahu menumpang tuah daripada saya,” ujar Thuan.

Lelaki itu kini memakai 10 bentuk cincin, 30 utas gelang dan lebih 12 utas rantai emas setiap kali keluar bersiar-siar atau bekerja.
Dalam pada itu, Thuan turut memberi amaran kepada pengguna media sosial agar tidak mengeluarkan kenyataan bahawa dia memakai barangan kemas palsu tanpa sebarang bukti.
Jika tidak, individu itu akan disaman dengan bayaran AS$215 (RM944).
Thuan mendakwa bahawa sejak 2008, apabila dia mula memakai sejumlah besar barang kemas, dia hanya pernah berdepan cubaan merompak sebanyak dua kali. – Agensi


KFC Australia ganti kubis dalam menu akibat kekurangan salad
Oleh KOSMO!

8 Jun 2022, 9:30 pm
CANBERRA – Rangkaian restoran makanan segera KFC Australia sekali lagi terpaksa membuat perubahan menu kerana mengalami masalah kekurangan bahan utama iaitu daun salad, lapor stesen penyiaran CNN semalam.
Syarikat itu menyiarkan notis di laman web tempatannya pada minggu ini dengan memberitahu pelanggan bahawa mereka akan menambah sayur kubis dalam beberapa produk kerana tanaman salad di seluruh negara telah musnah akibat banjir baru-baru ini.
“Kami menggunakan campuran salad dan kubis pada semua produk yang mengandungi salad sehingga pemberitahuan lanjut kelak,” katanya dengan merujuk kepada kekurangan bekalan berlaku akibat banjir di New South Wales dan Queensland.
Perubahan itu akan menjejaskan restoran KFC di negeri-negeri tersebut termasuk Victoria dan Tasmania yang dijangka menjejaskan menu seperti Burger Zinger dan Crunch Twister wrap.
“Pelanggan yang memilih untuk tidak menerima perubahan itu boleh menarik diri daripada pembelian,” kata rangkaian itu.
Pengeluar makanan di seluruh dunia sedang bergelut dengan pelbagai jenis pengurangan atau penangguhan bekalan dalam beberapa siri krisis termasuk kekurangan tenaga buruh akibat pandemik, cuaca buruk dan perang Russia di Ukraine.

Awal tahun ini, KFC juga bergelut untuk mendapatkan bahan terpenting iaitu ayam. – Agensi


Salon rambut tular pendandan seksi dikompaun MBSJ
8 Jun 2022, 8:45 pm
PUCHONG – Gara-gara beroperasi tanpa lesen, sebuah salon di Bandar Puteri Puchong yang tular selepas didakwa menyediakan khidmat pendandan rambut wanita yang seksi dikenakan tindakan kompaun oleh Majlis Bandaraya Subang Jaya (MBSJ), semalam.
Timbalan Pengarah Jabatan Korporat Dan Pengurusan Strategik, Majlis Bandaraya Subang Jaya (MBSJ), Azfarizal Abdul Rashid berkata, pemeriksaan telah dilakukan oleh tiga anggota penguatkuasa MBSJ serta empat anggota polis di premis berkenaan pada hari yang sama.
“Hasil pemeriksaan yang dilakukan mendapati premis itu menjalankan aktiviti perniagaan tanpa mempunyai lesen yang sah daripada MBSJ.
“Justeru itu, MBSJ mengeluarkan dua notis tawaran kompaun (NTK) di bawah UUK 3: Undang-Undang Kecil Pusat Kecantikan (MPSJ) 2013 atas kesalahan mengendalikan pusat kecantikan dan kesihatan tanpa lesen serta dua UUK 7: Undang-Undang Kecil Iklan (MPSJ) 2007 atas kesalahan mempamerkan iklan tanpa lesen,” ujarnya dalam kenyataan sebentar tadi.
Menurutnya, pemantauan berkala akan terus dijalankan dari semasa ke semasa dan tindakan tegas akan diambil terhadap mana-mana pihak atau premis yang didapati melanggar peraturan dan syarat-syarat ditetapkan.
Kelmarin, beberapa gambar tular di media sosial memaparkan beberapa wanita berpakaian mencolok mata sedang mendandan rambut pelanggan lelaki di sebuah salon di Bandar Puteri Puchong, dekat sini.

Sementara itu, pemilik salon menerusi hantaran di laman Facebook mendakwa premisnya merupakan salon biasa.
Pemilik turut meminta orang ramai berhenti menyebarkan gambar wanita berkenaan termasuk dakwaannya salonnya menyediakan perkhidmatan istimewa.
Hantaran berkenaan turut disertakan dengan laporan polis yang menyatakan bahawa gambar wanita seksi itu diambil ketika pembukaan premis bagi tujuan promosi dan bukannya kedai urut. – KOSMO! ONLINE.


Pesakit kanser rektum sembuh selepas terima ubat yang masih diuji
Oleh KOSMO!

8 Jun 2022, 10:00 pm
BANDAR RAYA NEW YORK – Sekumpulan doktor pakar onkologi berjaya menyembuhkan kanser rektum menggunakan sejenis ubat yang masih di peringkat ujian klinikal, lapor akhbar Metro UK, semalam.
Pakar dari Pusat Kanser Memorial Sloan Kettering (MSK) mendapati bahawa ujian terkini pesakit tersebut tidak menunjukkan bukti kewujudan kanser.
Rawatan itu menggunakan kaedah imunoterapi yang memanfaatkan sistem imun badan sendiri sebagai sekutu melawan kanser.
Pesakit pertama, Sascha Roth,yang menjalani rawatan melibatkan imunoterapi telah menjalani rawatan selama enam bulan.
Sel kanser rektum yang dihidapinya didapati hilang selepas imunoterapi tanpa memerlukan rawatan standard seperti radiasi, pembedahan atau kemoterapi.
Penyakit maut itu juga tidak kembali menghuni badan mana-mana pesakit yang telah bebas kanser sehingga dua tahun.

“Ini adalah satu berita yang sangat menggembirakan apabila ujian klinikal selama bertahun-tahun akhirnya membuahkan hasil memuaskan.
“Dalam masa sama, saya berjaya mengekalkan semua fungsi normal badan pesakit yang biasanya hilang akibat radiasi atau pembedahan,” kata salah seorang pakar onkologi dalam ujian itu, Dr. Andrea Cercek.
Keputusan percubaan itu telah diterbitkan dalam The New England Journal of Medicine dan dipaparkan pada perhimpunan terbesar ahli onkologi klinikal Britain pada Jun 2022. – Agensi


KPDNHEP tumpas sindiket seleweng diesel bersubsidi
Oleh MOHAMAD NAUFAL MOHAMAD IDRIS

8 Jun 2022, 9:34 pm
KLANG – Kegiatan satu sindiket penyelewengan diesel subsidi yang beroperasi sejak setahun lalu tumpas menerusi serbuan di stor penyimpanan minyak di Jalan Sekolah, Jalan Johan Setia, di sini, hari ini.
Serbuan kira-kira pukul 6 pagi yang dijalankan Kementerian Perdagangan Dalam dan Hal Ehwal Pengguna (KPDNHEP) Selangor turut membawa kepada penahanan tiga lelaki berusia 25 hingga 41 tahun.
Ketua Pegawai Penguat Kuasa KPDNHEP Selangor, Mohd. Khairi Jamaludin berkata, serbuan itu hasil risikan pihaknya selama seminggu dengan premis tersebut didapati tidak mempunyai lesen sah untuk menjalankan urusan barang kawalan bersubsidi jenis minyak diesel.
“Kita merampas 77,000 liter diesel subsidi bernilai lebih RM165,000. Turut dirampas lapan unit skid tank berkapasiti 20,000 liter setiap satu, empat buah lori yang mempunyai tangki minyak dengan nilai keseluruhan berjumlah RM605,000,” katanya pada sidang akhbar di lokasi serbuan hari ini.
Kata beliau, siasatan mendapati modus operandi sindiket adalah membeli diesel subsidi di beberapa stesen minyak di sekitar negeri ini sebelum menjual semula di pasaran gelap dengan harga yang lebih tinggi.
“Ini merupakan rampasan terbesar membabitkan penyelewangan diesel subsidi pada tahun ini,” ujarnya. – KOSMO! ONLINE


Skuad B-23 pulang tanpa kemenangan
Oleh MUHAMMAD ZUHAILY BADLISHAH

8 Jun 2022, 11:40 pm
KUALA LUMPUR – Hasrat skuad bawah 23 tahun (B-23) kebangsaan untuk mengutip kemenangan pertama dalam saingan Piala Asia B-23 di Tashkent, Uzbekistan gagal menjadi kenyataan.
Sebaliknya, skuad B-23 terpaksa akur menutup kempen kejohanan tanpa sebarang kemenangan selepas tewas 0-2 kepada Vietnam pada aksi terakhir Kumpulan C di Stadium Lokomotiv sebentar tadi.
Kekalahan itu juga menyaksikan Vietnam berjaya mara ke suku akhir bersama juara bertahan, Korea Selatan selepas menang 1-0 ke atas Thailand di Stadium Pakhtakor dalam satu lagi aksi yang berlangsung sebentar tadi.
Kapten skuad B-23, Muhammad Mukhairi Ajmal Mahadi tidak dapat menyembunyikan kekecewaan selepas mereka tewas tiga perlawanan berturut-turut termasuk 1-4 kepada Korea Selatan dan 0-3 di tangan Thailand sebelum ini.
“Kami dah bagi sehabis baik tetapi mungkin bukan rezeki kami di sini. Kami akan perbaiki lagi banyak perkara untuk menjadi pasukan yang lebih baik,” katanya selepas tamat perlawanan.
Dalam aksi sebentar tadi, skuad B-23 melepaskan gol pertama kepada Nham Manh Dung yang berjaya menanduk masuk hantaran daripada Nguyen Thanh Nhan pada minit ke-29.

Skuad bimbingan Brad Maloney terus ditimpa malang apabila pengadil dari Sri Lanka, Hettikamkanamge Perera menghadiahkan sepakan penalti kepada Vietnam selepas melihat sistem Video Bantuan Pengadil (VAR).
Bukan itu sahaja, Perera turut melayangkan kad merah kepada Muhammad Hairiey Hakim Mamat selepas bola terkena tangan pemain pertahanan tersebut dalam kawasan kotak penalti pada minit ke-45+6.
Kesempatan itu dimanfaatkan sepenuhnya kapten Vietnam, Bui Hoang Viet Anh biarpun percubaan pertama diselamatkan penjaga gol, Muhammad Firdaus Irman Mohd. Fadhil sebelum dia membuat rembatan susulan pada minit ke-45+8.
Skuad B-23 cuba bangkit di babak kedua, namun Vietnam terus menunjukkan mereka berada selangkah di hadapan apabila menguasai sepenuhnya baki 45 minit permainan. – KOSMO! ONLINE


Elaun petugas, pemeriksaan SPM2021 dibayar mulai esok
Oleh MOHD. HUSNI MOHD. NOOR

8 Jun 2022, 9:47 pm
PUTRAJAYA – Menteri Kanan Pendidikan, Datuk Dr. Radzi Jidin mengarahkan agar elaun petugas pentaksiran dan elaun petugas pemeriksaan Sijil Pelajaran Malaysia (SPM) 2021 dibayar mulai esok.
Radzi menerusi hantaran di Facebook berkata, beliau menerima makluman tentang elaun petugas pentaksiran dan elaun petugas pemeriksaan SPM2021 masih belum diterima.
“Saya telah mengarahkan supaya Lembaga Peperiksaan untuk meneliti perkara ini dan membuat bayaran kepada guru yang terlibat dengan segera.
“Kita usahakan agar bayaran berkenaan dibuat mulai esok,” katanya. – KOSMO! ONLINE.


Kelayakan Piala Asia: Malaysia mula langkah kanan
Oleh MUHAMAD ARDIE PUTRA SUHAIMI

8 Jun 2022, 11:47 pm
KUALA LUMPUR – Skuad Harimau Malaya memulakan kempen kelayakan Piala Asia 2023 dengan bergaya selepas mengejutkan pasukan Asia Barat, Turkmenistan dengan kemenangan 3-1 di Stadium Nasional, Bukit Jalil sebentar tadi.
Pada aksi tersebut, skuad negara kendalian Kim Pan-gon membariskan kesebelasan terbaik dengan jentera serangan dibarisi oleh Safawi Rasid, Darren Lok, Faisal Halim dan Arif Aiman Hanapi.
Selepas melakukan beberapa percubaan awal, pasukan negara tidak menunggu lama untuk meraih gol pembukaan hasil jaringan Safawi pada minit ke-11 selepas penjaga gol lawan gagal menangkap kemas hantaran Arif Aiman.
Jaringan tersebut ternyata membakar semangat pasukan negara dan gol kedua berjaya dihasilkan menerusi jaringan Faisal yang memanfaatkan kesilapan pertahanan pasukan pelawat yang menduduki ranking ke-134 itu.
Namun, Turkmenistan berjaya mendapat rentak dan berjaya melakukan percubaan pertama menerusi penyerang utama, Annadurdyev Altymyrat pada minit ke-25 tetapi sedikit tersasar.
Altymyrat akhirnya menjadi duri dalam daging buat pertahanan negara apabila memanfaatkan peluang terhidang hasil kesilapan yang dilakukan oleh Shahrul Saad dan Dion Cools untuk menjadikan kedudukan 2-1 pada minit ke-37.

Tersentak dengan gol tersebut, skuad negara kembali memperkemaskan jentera serangan dan kembali melebarkan kelebihan hasil serangan balas pantas yang berjaya disudahkan oleh pemain pertahanan, La’Vere Corbin-Ong pada masa kecederaan babak pertama.
Bersambung pada separuh masa kedua, Pan-gon dilihat merombak kesebelasan utama dengan memasukkan beberapa pemain simpanan seperti Junior Eldstal, Syafiq Ahmad, Safiq Rahim, Mohamadou Sumareh dan Guilherme de Paula.
Bagaimanapun, Turkmenistan dilihat menguasai sebahagian besar babak kedua dan hampir meraih jaringan kedua menerusi kapten, Amanov Arslan tetapi Farizal kekal bertindak cemerlang mengawal benteng negara.
Skuad negara berusaha untuk melakukan serangan tetapi kedudukan 3-1 kekal sehingga tamat perlawanan.
Keputusan tersebut menyaksikan skuad Harimau Malaya mendahului carta Kumpulan E selepas Bahrain hanya meraih kemenangan 2-0 ke atas Bangladesh petang tadi.
Pasukan kebangsaan dijadualkan menentang Bahrain di Stadium Nasional Bukit Jalil untuk aksi kedua pada Sabtu ini. – KOSMO! ONLINE


74 notis guna lampu strobe, beacon light
Oleh MOHD YUNUS YAKKUB

8 Jun 2022, 10:00 pm
SHAH ALAM – Jabatan Pengangkutan Jalan (JPJ) Selangor mengeluarkan 74 notis melibatkan kesalahan pemasangan lampu strobe light dan beacon light secara aksesori sepanjang minggu ini.
Pengarahnya, Datuk Khairul Khar Yahya berkata, ini hasil pemeriksaan terhadap 124 buah kenderaan persendiran dan perdagangan yang dijalankan di seluruh negeri menerusi Ops Strobe Light dan Beacon Light.
Menurutnya, penggunaan kedua-dua aksesori itu boleh memberikan amaran yang salah kepada pengguna jalan raya lain.
Selain itu, ia juga boleh mengganggu penglihatan dan tumpuan seterusnya menimbulkan bahaya.
“Berdasarkan Kaedah 9, Kaedah-Kaedah Lalu Lintas Jalan 195, hanya kenderaan dalam tugas kecemasan seperti kenderaan ambulans, bomba, kastam, polis, penjara dan JPJ sahaja dibenarkan menggunakan lampu tersebut.
“Orang ramai terutama pengguna jalan raya tidak senang dengan isu penyalahgunaan strobe light dan beacon light bagi tujuan peribadi iaitu dengan menyalakan lampu berkenaan ketika jalan sesak bagi membolehkan kenderaan mereka mendapat ruang keistimewaan,” katanya hari ini.

Khairul Khar turut memaklumkan pihaknya juga telah mengambil tindakan dengan pengeluaran notis Larangan Penggunaan Kenderaan (PG1) kepada mereka yang menggunakan kedua-dua lampu aksesori tersebut.
Ujarnya, tindakan kompaun boleh dikenakan dengan tidak melebihi RM250 atau boleh didakwa di mahkamah mengikut Seksyen 119(1) Akta Pengangkutan Jalan 1987 yang memperuntukkan denda tidak melebihi RM2,000 atau penjara sehingga 6 bulan.
“Pemilik kenderaan diberi masa selama sepuluh hari untuk hadir pemeriksaan di mana-mana JPJ berdekatan bagi memastikan kenderaan tersebut telah dibuat tindakan pembetulan dengan menukar semula kepada lampu asal,” jelasnya. -KOSMO! ONLINE.


Najis manusia ‘tercicir’ keluar, seluruh penumpang bas didenda
Oleh KOSMO!

8 Jun 2022, 8:00 pm
JAKARTA – Kesemua penumpang sebuah bas persiaran di Indonesia disaman selepas tiada seorang pun daripada mereka mengaku bertanggungjawab membuang najis keluar dari kenderaan itu, lapor laman berita Suara, semalam.
Menerusi paparan video yang dimuat naik di Instagram, seorang anggota polis dilihat bertanya kepada penumpang bas mengenai najis yang dikesan ‘tercicir’ dari bas tersebut ketika berhenti mengisi minyak.
Bagaimanapun, tiada seorang pun yang mengaku melakukan perbuatan tersebut dan menyebabkan semua penumpang didenda oleh pihak berkuasa.
Kemas kini itu menjadi tular di media sosial Indonesia dan menerima pelbagai komen yang menggelikan hati.
“Pasti orang yang membuang najis itu sangat malu dan tidak sanggup bangun serta mengaku.
“Akhirnya semua orang didenda. Apa yang penting, selesai sudah isu najis,” tulis perakam video. – Agensi


Pelajar ‘ditangkap’ bercinta dihukum keliling naik kereta sorong
Oleh KOSMO!

8 Jun 2022, 8:30 pm
JAKARTA – Sebuah klip video tular di media sosial Indonesia kerana memaparkan situasi seorang pelajar lelaki dan pelajar perempuan yang dihukum selepas ‘ditangkap’ kerana bercinta, lapor laman berita Suara.com.
Video itu dimuat naik dalam akaun Twitter @ndagels.
Rakaman berdurasi 15 saat itu menunjukkan seorang pelajar lelaki menolak seorang pelajar perempuan di atas sebuah kereta sorong di pekarangan sebuah pusat tahfiz atau pesantren.
Pelajar perempuan itu dilihat sedang duduk sambil menundukkan kepala. Mereka telah diarahkan untuk mengelilingi kawasan itu sebagai satu bentuk hukuman kerana bercinta.
Pelajar lelaki itu dilihat menolak kereta sorong tersebut sekuat hatinya manakala pelajar perempuan berkenaan hanya diam diri kerana malu.
Kelihatan pelajar-pelajar lain yang merupakan penuntut pusat tahfiz tersebut mengelilingi lokasi berkenaan. Ada yang kelihatan ketawa melihat pasangan itu menerima hukuman.

Video itu mendapat perhatian netizen di ruangan komen.
“Hukuman seperti ini perlu dihentikan. Saya sudah beberapa kali bercakap dengan orang yang memilih berhenti sekolah kerana trauma dihukum di khalayak ramai,” komen seorang netizen. – Agensi


Pekerja maut separuh badan tenggelam dalam larutan besi 1,500 darjah Celsius
Oleh KOSMO!

8 Jun 2022, 7:30 pm
PEORIA, ILLINOIS – Seorang lelaki di negeri Illinois, Amerika Syarikat (AS) terbunuh selepas terjatuh ke dalam sebuah tong berisi besi cair yang bersuhu hampir 1,500 darjah Celsius, lapor akhbar Daily Star semalam.
Steven Dierkes, 39, sedang bekerja di kilang Caterpillar Mapleton Foundry di bandar Peoria ketika kemalangan itu berlaku.
Koroner daerah Peoria, Jamie Harwood berkata, tiada unsur jenayah disyaki terlibat dalam kemalangan itu, demikian menurut akhbar Journal Star.
Bapa kepada tiga anak itu dilaporkan meninggal dunia di lokasi kejadian selepas terjatuh ke dalam larutan besi bersuhu 1,427 darjah Celsius dengan separuh badannya terbaring di atas lantai kilang.
“Kami amat sedih dengan kematian seorang pekerja yang terlibat dalam insiden serius di kemudahan Mapleton, Illinois pada 2 Jun lalu.
“Keselamatan pekerja, kontraktor dan pelawat adalah keutamaan kami,” kata jurucakap Caterpillar Mapleton Foundry, Lisa Miller kepada akhbar The Sun.

Pegawai dari Pejabat Sherif Daerah Peoria, Kapten Chris Watkins berkata, pasukannya telah bergegas ke lokasi kejadian kira-kira pukul 10 pagi (waktu tempatan) pada Khamis lalu untuk bertindak balas terhadap insiden kemalangan di tempat kerja.
Pejabat Koroner daerah Peoria, Pejabat Sherif dan Pentadbiran Keselamatan dan Kesihatan Pekerjaan masih menyiasat tragedi berkenaan.
Seorang pekerja veteran Caterpillar memberitahu laman World Socialist Web Site bahawa Dierkes sedang mengambil sampel besi untuk makmal tetapi telah tersadung kaki ketika kejadian. – Agensi


Agenda pembelaan veteran ATM tetap diteruskan -Hishammuddin
Oleh NUR HUDA MUSA

8 Jun 2022, 8:36 pm
KUALA LUMPUR – Perhimpunan veteran Angkatan Tentera Malaysia (ATM) yang diadakan di Tugu Negara baru-baru ini tidak akan meminggirkan mahupun menidakkan usaha Kementerian Pertahanan dalam memberi pembelaan kepada golongan tersebut.
Menterinya, Datuk Seri Hishammuddin Hussein berkata, usaha kementerian untuk meneruskan agenda pembelaan terhadap golongan veteran ATM juga masih berterusan.
“Jumlah veteran di negara ini ialah sebanyak 300,000, jadi apa juga pertimbangan kita untuk membela mereka ini mesti mengambil kira jumlah yang begitu besar.
“Usaha kita untuk meneruskan agenda pembelaan kita terhadap veteran berterusan. Jadi, apa yang saya sudah umumkan semasa Majlis Ulang Tahun ke-100 Persatuan Veteran baru-baru ini iaitu dua perkara yang saya nyatakan sudahpun selesai untuk diteruskan,” katanya semasa sidang akhbar Majlis Pra-pelancaran Pameran Antarabangsa Maritim dan Aeroangkasa Langkawi 2023 (LIMA ’23) di sini hari ini.
Beliau berkata, apa yang diucapkan semasa majlis berkenaan juga akan tetap dipegang sebagai satu perkara yang tidak akan dikompromi.
“Yang penting ialah kita perlu mencari penyelesaian dan kadangkala ia tidak hanya berkisar kepada kemampuan kementerian, kalau sekiranya ianya ada berkait rapat dengan kemampuan kewangan negara.

“Saya berharap bahawa semua pihak memahami bahawa ianya tidak berkisar kepada apa yang boleh kita lakukan di pihak Kementerian Pertahanan sahaja, ianya melibatkan kedudukan negara serta Jabatan Perkidmatan Negara,” ujarnya.
Terdahulu, kira-kira 1,000 veteran ATM berhimpun di Tugu Negara, di sini untuk menuntut beberapa perkara termasuk penyelarasan pencen dan menjaga kebajikan mereka oleh Kementerian Pertahanan. – KOSMO! ONLINE.


LIMA kembali berlangsung 23-27 Mei 2023
Oleh NUR HUDA MUSA

8 Jun 2022, 6:15 pm
KUALA LUMPUR – Pameran Antarabangsa Maritim dan Aeroangkasa Langkawi 2023 (LIMA ’23) akan berlangsung di Langkawi pada 23 hingga 27 Mei tahun hadapan.
Menteri Kanan Pertahanan, Datuk Seri Hishammuddin Hussein berkata, keputusan supaya ia dapat dianjurkan kembali ialah berdasarkan aspek kejayaan penganjuran Defence Services Asia (DSA) pada Mac lalu serta ketersediaan negara selepas memasuki Fasa Peralihan Ke Endemik.
“Saya gembira hari ini kerana susulan daripada kejayaan DSA pada tahun ini kita tidak ada sebab untuk tidak menganjurkan LIMA ’23.
“Jadi, persiapan awal dengan pra-pelancaran hari ini merupakan sesuatu yang menunjukkan bahawa bukan sahaja kita serius dan komited tetapi pada masa yang sama kita buat persiapan lebih awal,” katanya ketika sidang akhbar majlis pra-pelancaran LIMA ’23 di Auditorium Kementerian Pertahanan di sini hari ini.
Turut hadir, Menteri Pengangkutan Datuk Seri Wee Ka Siong.
Sementara itu Hishammuddin berkata, LIMA edisi kali ini amat dinantikan bukan sahaja oleh Malaysia selaku penganjur, tetapi juga pempamer, delegasi antarabangsa dan orang awam memandangkan kali terakhir ia diadakan pada tahun 2019.

“Saya juga lihat masanya adalah tepat dan sesuai kerana kita terpaksa berada dalam keadaan ‘lockdown’ selama dua tahun kerana Covid-19, sekarang ini sempadan juga telah dibuka dan usaha merancakkan ekonomi kita dan sektor-sektor tertentu merupakan keutamaan kerajaan pada hari ini.
“Mengambil kira maklum balas semasa yang Malaysia terima dari rakan antarabangsa setakat ini, dijangka berlaku peningkatan seterusnya berpotensi menjadikan jumlah pempamer, astaka negara terbabit, pelawat perdagangan dan awam, tetamu serta aset di LIMA ’23 sebagai yang terbesar pernah direkodkan,” ujarnya. – KOSMO! ONLINE


Instagram ahli politik India hina Nabi Muhammad ‘diserang’ ribuan Muslim
Oleh KOSMO!

8 Jun 2022, 5:41 pm
PETALING JAYA – Akaun Instagram milik ahli politik India, Nupur Sharma ‘diserang’ ribuan Muslim angkara kenyataan yang dikeluarkan beliau menghina Nabi Muhammad SAW.
Tinjauan Kosmo! di media sosial hari ini mendapati lebih 70,000 komen ditinggalkan orang ramai pada hantaran jurucakap rasmi Bharatiya Janata Party (BJP) itu yang rata-ratanya mengecam serta menentang sekeras-kerasnya tindakannya itu kerana mengganggu sensetiviti umat Islam seluruh dunia.
“Jika anda bukan seorang Muslim, diamlah dan jangan menghina nabi dan rasul utusan Allah dan agama kami, lebih baik kamu lihat dulu kisah seorang Nabi Ibrahim yang menghancurkan semua patung,” komen seorang pengguna.
“Jangan kotorkan agama kami dan hina nabi kami, perbuatan anda amat kami keji dan kutuk, kami umat Islam ada pendirian dan ikutan kami, jangan sesekali calarkan maruah agama kami,” luah pengguna lain.
“Tolong ambil tindakan sekeras-kerasnya kepada ahli politik terlibat ini, jatuhkan hukum berat padanya kerana menghina agama suci umat Islam, kami bangkang sepenuhnya tindakan dan kenyataan anda,” ujar Raihimi.
Terdahulu, Majlis Hukama’ Muslimin cawangan Malaysia mengutuk sekeras-kerasnya ucapan biadab oleh jurucakap BJP tersebut berkenaan Rasulullah SAW. – KOSMO! ONLINE.


Bandar di Kuwait catat suhu paling panas di Bumi
Oleh KOSMO!

8 Jun 2022, 6:00 pm
BANDAR RAYA KUWAIT -Sebuah bandar di Kuwait, Al Jahra merekodkan suhu paling panas di muka Bumi tahun ini dengan catatan mencecah 50 darjah Celsius, lapor laman berita Gulf News, semalam.
Menurut indeks suhu global, Al Jahra mencatatkan suhu tertinggi di Bumi pada Ahad lalu, dan diikuti oleh bandar Al Wafra dengan 49.7 darjah Celsius.
Kuwait dan bahagian selatan Iraq, selain timur dan timur laut Arab Saudi, kini terjejas oleh jisim udara yang sangat panas dengan kesannya dijangka berterusan sepanjang minggu bersama catatan suhu melebihi 50 darjah Celsius.
Tahun lalu, bandar Nawasib yang juga terletak di Kuwait mencatatkan 53.2 darjah Celsius, suhu tertinggi di dunia setakat ini.
Musim panas Kuwait bermula apabila ketiadaan hujan, suhu panas tinggi dan angin kencang yang mula bertiup pada akhir Mei serta berterusan sehingga pertengahan Julai yang mencetuskan ribut debu.
Haba yang tinggi adalah disebabkan oleh pergerakan angin tekanan rendah India ke arah Pergunungan Zagros, di mana angin kehilangan habanya akibat mampatan pada ketinggian tinggi pada kadar enam darjah setiap kilometer. – Agensi


Penerjun udara Britain maut payung terjun gagal terbuka
Oleh KOSMO!

8 Jun 2022, 7:00 pm
ROM – Seorang lelaki Britain terbunuh selepas terjatuh dari ketinggian 800 meter akibat kegagalan payung terjun untuk terbuka ketika melakukan aktiviti terjunan udara di Itali, lapor akhbar Daily Star semalam.
Peminat sukan ekstrem, Dylan Morris Roberts maut di lokasi kejadian selepas terlibat dalam kemalangan tragis itu di Gunung Dolomites.
Lelaki berusia 33 tahun itu melakukan aktiviti tersebut bersama lima rakannya ketika melompat dari cerun gunung itu.
Roberts ialah seorang ahli penerjun udara yang telah melakukan berpuluh-puluh terjunan. Dia juga merupakan bekas pengajar di sekolah Payung Terjun Britain.
Rakan-rakannya dilaporkan menghubungi perkhidmatan kecemasan dengan segera sejurus kemalangan itu berlaku. Pasukan penyelamat kemudian dikejarkan ke lokasi kejadian.
Polis tempatan berkata, payung terjung mangsa gagal berfungsi selain mengesyaki dia mungkin tersilap mengira trajektorinya. – Agensi


Janna Nick bangga, fenomena Gatal jangkiti PSY
Oleh HANISAH SELAMAT

8 Jun 2022, 6:30 pm
PETALING JAYA – Penyanyi Janna Nick menganggap penerimaan pendengar luar terhadap lagu Gatal sebagai tuah apabila bintang Korea Selatan, PSY turut berkongsi video melakukan cabaran flexibility berlatarkan lagu nyanyiannya.
Katanya, fenomena terhadap video muzik single yang menghampiri lapan juta tontonan dalam tempoh tiga bulan itu bagaimanapun tidak membuatkannya terfikir untuk mengalihkannya dalam versi bahasa Inggeris.
“Sudah tentu saya teruja apabila Gatal terus mendunia dan diterima ramai termasuk memancing perhatian penyanyi terkenal dari Korea Selatan seperti PSY yang berkongsi lagu berkenaan dalam Instagramnya.
“Sejak dilancarkan dan menjadi viral dalam platform TikTok dan sebagainya, saya anggap ini tuah malah secara peribadi menunjukkan muzik sesuatu yang universal dan diterima ramai tidak kira bahasa yang melatarinya.
“Macam dalam video dikongsi penyanyi berkenaan, pastinya saya berbesar hati apabila PSY turut berusaha mengikuti liriknya sambil melakukan cabaran melenturkan badan.
“Nyata lagu berbahasa Melayu juga dapat menarik perhatian biarpun rata-rata pendengar negara luar seperti Korea Selatan tidak tahu pun maksud seni kata Gatal.

“Saya pun tiada rancangan untuk alih atau buat versi bahasa Inggeris sebab secara tak langsung saya berbangga ‘jual’ lagu Melayu di persada antarabangsa,” katanya kepada Kosmo! Online.
Terdahulu, fenomena Gatal nyanyian pemilik nama sebenar Nurul Jannah Muner, 27, itu ‘menjangkiti’ PSY yang berkongsi video berlatarkan lagu tersebut dalam laman sosial.
“#flexibility,” itu keterangan ringkas video penyanyi Gangnam Style itu dalam hantaran yang menerima hampir 300,000 tanda suka daripada pengikut Instagramnya.
Mengenakan kemeja putih dan berseluar hitam sambil kakinya dipegang seseorang, PSY yang pernah mencetuskan fenomena suatu masa lalu melakukan cabaran viral melenturkan badan sambil mulutnya mengikuti lagu tersebut.
Sambil duduk di atas kerusi, dia cukup bersungguh-sungguh merakamkan video swafoto menerusi telefon bimbitnya.
Pastinya single yang diterbitkan pada Februari lalu hasil sentuhan Aepul Roza mempunyai magis sehingga mampu memancing perhatian pendengar luar negara biarpun mereka tidak memahami maksud liriknya.
Dalam video berkenaan juga, PSY dilihat menyebut ‘Kamu gatal, gatal, gatal’ sebelum terjerit kesakitan disebabkan cubaan melenturkan badan.
Sementara itu, Janna yang juga bergelar pengarah dan penerbit merancang untuk tampil dengan genre lain bagi penerbitan single seterusnya.
“Tuah itu datang mungkin hanya sesekali. Jadi biarlah pendengar puas menikmatinya dahulu sebelum saya tampilkan produk baharu.
“Jika diberikan rezeki untuk hasilkan dendangan seterusnya, saya selesa untuk mencuba genre lain supaya pendengar muzik dapat menikmati sesuatu yang berbeza berbanding Gatal,” katanya lagi. – KOSMO! ONLINE


Jemaah Menteri setuju tambah baik kemudahan pegawai lantikan kontrak KKM
Oleh MOHD. HUSNI MOHD. NOOR

8 Jun 2022, 6:24 pm
PUTRAJAYA – Mesyuarat Jemaah Menteri hari ini bersetuju untuk menambah baik situasi kebajikan pegawai lantikan kontrak Kementerian Kesihatan (KKM) khususnya Pegawai Perubatan, Pegawai Pergigian dan Pegawai Farmasi.
Menteri Kesihatan, Khairy Jamaluddin Abu Bakar berkata, antara kemudahan ditambah baik termasuk pemanjangan kemudahan Tambang Mengunjungi Wilayah Asal dan pemanjangan kemudahan Cuti Tugas Khas Perubatan serta Cuti Tibi, Kusta dan Barah.
Beliau berkata, kemudahan itu diberikan kepada Pegawai Perubatan, Pegawai Pergigian dan Pegawai Farmasi lantikan kontrak yang sedang menjalani khidmat wajib.
“Keputusan pemanjangan kemudahan Cuti Tugas Khas Perubatan serta Cuti Tibi, Kusta dan Barah itu diharap dapat menangani isu ketidaksetaraan pemberian kemudahan antara pegawai lantikan kontrak yang sedang menjalani latihan siswazah dan/atau khidmat wajib dengan pegawai lantikan kontrak yang telah melengkapkan khidmat wajib,” katanya.
Selain itu, katanya, Pegawai Perubatan, Pegawai Pergigian dan Pegawai Farmasi lantikan kontrak yang sedang menjalani khidmat wajib juga akan dapat menikmati kemudahan Tambang Mengunjungi Wilayah Asal sebagaimana dinikmati oleh pegawai lantikan kontrak yang telah melengkapkan khidmat wajib.
Khairy Jamaluddin berkata, Memorandum Jemaah Menteri yang dibentangkan hari ini adalah satu daripada usaha berterusan KKM dalam menambahbaik dan menyediakan persekitaran tempat kerja yang kondusif buat seluruh kakitangannya.

“Ia penting bagi memastikan penyampaian perkhidmatan kesihatan yang berkualiti tinggi dan selamat,” katanya.
Sebelum ini, Mesyuarat Jemaah Menteri pada 14 Julai 2021 bersetuju memanjangkan kemudahan Tambang Mengunjungi Wilayah Asal, kemudahan Cuti Tugas Khas Perubatan dan kemudahan Cuti Tibi, Kusta dan Barah kepada Pegawai Perubatan, Pegawai Pergigian dan Pegawai Farmasi lantikan kontrak. – KOSMO! ONLINE.


Kelantan sedia dana RM55.38 juta bina rumah rakyat, asnaf
Oleh ROSALWANI CHE SOH

8 Jun 2022, 4:18 pm
KOTA BHARU – Kerajaan Kelantan menyediakan dana sebanyak RM 55.38 juta untuk membangunkan projek perumahan rakyat dan rumah keluarga asnaf atau rumah dhuafa’ pada tahun ini.
Menteri Besar Kelantan, Datuk Ahmad Yakob berkata, mengikut perancangan, sebanyak 272 unit rumah dhuafa’ dibina pada tahun ini dengan dana sebanyak RM22.35 juta berbanding RM10.76 juta untuk tahun lalu.
Menurutnya, melalui projek rumah asnaf itu, setiap wakil rakyat akan mendapat enam buah rumah sebelum ia akan diserahkan kepada penerima yang layak dengan nilai RM55,000 untuk sebuah rumah.
“Melalui peruntukan terbabit, kita turut memperuntukkan sebanyak RM10,000 bagi projek membaik pulih rumah.
“Kerajaan negeri Kelantan sedia membantu golongan yang memerlukan dengan syarat penerima perlu ada tanah sendiri, tanah milik ibu bapa atau saudara mara mereka,” katanya pada sidang akhbar selepas merasmikan Kempen Pemilikan Rumah Negeri Kelantan di Mydin Mall Tunjong di sini hari ini.
Hadir sama, Pengerusi Persatuan Pemaju Hartanah dan Perumahan Kelantan (Rehda), Muhammad Amir Bakhtiar Yusoff dan Timbalan Pengerusi Rehda, Datuk Samsuri Awang Mat.

Sementara itu, Muhammad Amir Bakhtiar berkata, sebanyak 40 pemaju di Kelantan telah berdaftar dengan pihaknya ketika ini.
“Kita sedang berusaha mengumpul pemaju dan pihak kewangan supaya dapat memberi informasi kepada rakyat untuk mendapatkan maklumat mengenai harga, tawaran selain jualan rumah mampu milik bernilai RM 300,000.
“Perkara ini merupakan usaha yang baik dan mampu dijadikan panduan agar pembeli tidak mudah tertipu dengan taktik sesetengah pemaju yang menawarkan harga rumah yang murah sehingga ia tidak masuk akal,” katanya. – KOSMO! ONLINE


Keputusan kes saman Teresa terhadap Jamal 26 Julai
Oleh NORLIZAH ABAS

8 Jun 2022, 4:22 pm
KUALA LUMPUR – Mahkamah Tinggi di sini menetapkan 26 Julai ini bagi keputusan saman fitnah Ahli Parlimen Seputeh, Teresa Kok Suh Sim terhadap Datuk Seri Jamal Md. Yunos atas dakwaan mengeluarkan kenyataan berbaur fitnah terhadap beliau berkaitan dana Yayasan Warisan Anak Selangor (Yawas), lima tahun lalu.
Pesuruhjaya Kehakiman Datuk Mohd. Arief Emran Arifin menetapkan tarikh itu setelah peguam Datuk S. N. Nair yang mewakili Teresa memberitahu pihak plaintif menutup kesnya hari ini.
Pada prosiding itu, pihak plaintif mengemukakan keterangan dua saksi termasuk Teresa dan wartawan Malaysiakini, Annabelle Lee.
Terdahulu, Jamal yang juga Ketua UMNO Sungai Besar tidak mengemukakan saksi defendan mahupun menyoal balas saksi-saksi plaintif pada perbicaraan tersebut.
Ketika mahkamah bersidang, Jamal yang tidak diwakili peguam berkali-kali memohon penangguhan atas alasan beliau memerlukan masa untuk melantik peguam baharu mewakilinya.
Jamal memaklumkan, beliau tidak yakin dengan khidmat peguam terdahulu dan menyifatkannya tidak bersungguh-sungguh ekoran pembelaannya ditolak oleh mahkamah.

Ketua UMNO Sungai Besar itu menjelaskan, beliau mempunyai hak untuk mendapat khidmat peguam yang bagus selepas pembelaannya ditolak.
“Saya harap mahkamah benar saya lantik peguam, saya tidak faham prosedur jadi tidak wajar saya jawab soalan mahkamah, saya bukan peguam,” ujarnya.
Bagaimanapun, Pesuruhjaya Kehakiman Mohd. Arief tidak membenarkan penangguhan atas alasan kes itu sudah mengambil masa lima tahun sejak saman difailkan. – KOSMO! ONLINE.


Harga petrol RON97 naik 2 sen bermula esok
Oleh LUQMAN RIDHWAN MOHAMED NOR

8 Jun 2022, 5:29 pm
PUTRAJAYA – Harga runcit petrol RON97 naik sebanyak 2 sen berkuat kuasa esok sehingga 15 Jun depan, menjadikannya dijual RM4.72 sen seliter.
Kementerian Kewangan (MOF) dalam satu kenyataan berkata, harga bagi petrol RON95 dan diesel pula masih kekal masing-masing iaitu RM2.05 seliter dan RM2.15 seliter.
Katanya, pengekalan harga itu bagi memastikan pengguna tidak terjejas dengan kenaikan harga bahan api itu di pasaran global.
“Kerajaan juga akan terus memantau kesan perubahan harga minyak mentah dunia serta mengambil langkah yang bersesuaian bagi memastikan kebajikan dan kesejahteraan rakyat terus terpelihara,” katanya. – KOSMO! ONLINE.


Merokok dalam drama, Mia Sara minta pandangan bapa
Oleh NUR EMIRA SAIZALI

8 Jun 2022, 5:15 pm
KUALA LUMPUR – Ingin memahat nama sebagai anak seni, pelakon baru Mia Sara Shauki meminta pandangan bapanya yang juga seorang aktor terkenal, Datuk Afdlin Shauki sebelum melakonkan mana-mana babak sensitif yang boleh mengundang kecaman ramai.
Mia atau nama sebenarnya Mia Sara Shauki Afdlin Shauki, 24, perkara tersebut dilakukan sebelum menjayakan adegan merokok menerusi drama Histeria The Series.
Menyedari babak tersebut sensitif dengan norma masyarakat negara ini, dia bagaimanapun memandang adegan tersebut memaparkan realiti sebenar yang berlaku dalam segelintir pelajar sekolah hari ini.
“Saya ada tanya papa mengenai babak tersebut, katanya jika terlalu sensitif mungkin dipotong Lembaga Penapis Filem (LPF) tetapi sekiranya lepas, ini merupakan peluang untuk memaparkan realiti dalam kalangan pelajar sekolah.
“Bagi papa, lakonan saya itu adalah untuk memberi peringatan juga kepada ibu bapa supaya lebih peka terhadap golongan remaja,” katanya.
Mia berkata demikian selepas majlis sidang akhbar Histeria The Series di Dadi Pavilion di sini baru-baru ini.

Dalam pada itu, dia yang pernah membintangi filem Papadom 2 itu turut menegaskan enggan menjadikan statusnya sebagai anak Afdlin sebagai ‘kabel besar’ untuk meraih mana-mana tawaran lakonan.
“Saya nak berdiri dan berusaha sendiri untuk bergelar pelakon berjaya.
“Kalau boleh saya tak mahu mencampur-adukkan kisah peribadi, status sebagai anak pelakon dalam kamus kerjaya saya.
“Kebanyakan watak yang saya dapat sehingga kini, memang saya hadiri sendiri sesi uji bakat,” ujarnya.
Sebagai info, Histeria The Series yang turut dibintangi Sharifah Aryana, Liyana Jasmay, Amelia Christie dan Ziana Zain ditayangkan bermula Isnin lalu menerusi saluran Astro Citra setiap hari Isnin, pukul 9 malam. – KOSMO! ONLINE


Peratusan eksport, import udang meningkat tahun lalu
Oleh KOSMO!

8 Jun 2022, 5:04 pm
Oleh KAMARIAH KHALIDI
PUTRAJAYA – Jumlah eksport udang negara mencatatkan peningkatan sebanyak 23.6 peratus kepada 38,689 tan metrik tahun lalu.
Timbalan Menteri Pertanian dan Industri Makanan (MAFI) I, Datuk Seri Ahmad Hamzah berkata, jumlah import daripada hasil perikanan itu turut meningkat sebanyak 30 peratus kepada 35,322 tan metrik.
Menurut beliau, penggunaan ikan perkapita di Malaysia direkodkan pada 42.7 kilogram (kg) setiap orang setahun pada 2020 iaitu lebih tinggi daripada purata global iaitu 20.5kg.
“Tahap Sara Diri (SSL) pula adalah sebanyak 95.27 peratus dengan udang menyumbang sebanyak 102.9 peratus SSL daripada perikanan.
“Jumlah pengeluaran udang turut mencapai 135,659 metrik tan pada tahun 2020 yang mana 36 peratus terdiri daripada udang ternakan,” katanya ketika berucap pada Persidangan dan Pameran Perdagangan Udang Dunia 2022 hari ini.- KOSMO! ONLINE


Pelaksanaan semula GST ambil masa 9 bulan
Oleh AMREE AHMAD

8 Jun 2022, 5:35 pm
PUTRAJAYA – Langkah pelaksanaan semula cukai barangan dan perkhidmatan (GST) mungkin akan mengambil masa sekurang-kurangnya sembilan bulan sebelum sistem percukaian itu dapat diaktifkan.
Menurut Menteri Kewangan, Tengku Datuk Seri Zafrul Tengku Abdul Aziz, tempoh masa yang lama itu dengan mengambil kira pelbagai peringkat dan bukannya boleh terus diwartakan begitu sahaja.
“Kita (Kementerian Kewangan) kena bawa dahulu ke mesyuarat Kabinet untuk dibincangkan dan selepas itu ke Parlimen untuk beberapa proses dan ini dijangka memakan masa sembilan bulan,” katanya.
Beliau menyatakan demikian kepada pemberita selepas menghadiri Rumah Terbuka Terlajak Raya anjuran Kelab Media Putrajaya di Glamping @ Wetland di sini hari ini.
Baru-baru ini, Perdana Menteri, Datuk Seri Ismail Sabri Yaakob membayangkan kemungkinan GST dilaksanakan semula selepas dimansuhkan oleh kerajaan Pakatan Harapan pada 2018 lalu.
Sistem percukaian itu diperkenalkan pada 2015 dengan kadar enam peratus bagi menggantikan cukai jualan dan perkhidmatan yang didakwa banyak ketirisan sehingga berlaku kegiatan ekonomi gelap.

Mengulas lanjut, Tengku Zafrul memberi gambaran bahawa GST mungkin dihidupkan kembali dengan memberi alasan sejumlah 175 negara atau 90 peratus negara di dunia sudah berjaya melaksanakan cukai itu.
“Mesti ada sebab kenapa mereka melaksanakan GST kerana negara yang tidak ada sistem cukai ini melaporkan hasil negara adalah amat rendah termasuk Malaysia sejak tiga tahun lepas,” jelasnya. – KOSMO! ONLINE.


Sukarelawan hina raja, agama Islam didenda RM5,000
Oleh DIYANATUL ATIQAH ZAKARYA

8 Jun 2022, 4:36 pm
MELAKA – Padah menghina raja dan agama Islam di laman Facebook, seorang sukarelawan didenda RM5,000 oleh Mahkamah Sesyen di sini hari ini selepas mengaku salah melakukan perbuatan itu, tiga tahun lalu.
Hakim Nariman Badruddin menjatuhi hukuman itu terhadap tertuduh, Prajiv Lionel Proctor, 40, yang membuat pengakuan tersebut sejurus pertuduhan dibacakan oleh jurubahasa mahkamah.
Tertuduh didapati menggunakan akaun Facebook miliknya, ‘Lionel Proctor’ secara sedar membuat dan memulakan penghantaran komunikasi yang jelik menghina agama Islam dan institusi raja.
Kesalahan dilakukan kira-kira pukul 1 tengah hari, 29 Disember 2019 di KM4 Bukit Piatu dalam daerah Melaka Tengah.
Bagi kesalahan itu, tertuduh didakwa mengikut Seksyen 233(1)(a) Akta Komunikasi dan Multimedia 1998 yang membawa hukuman denda maksimum RM50,000 atau penjara sehingga setahun atau kedua-duanya.
Selepas mendengar hujah kedua-dua belah pihak, Nariman menjatuhi hukuman denda sebanyak RM5,000 atau dua bulan penjara jika gagal bayar.-KOSMO! ONLINE


Agong terima kunjungan Menteri Luar Arab Saudi
Oleh ZULKIFLI MANZOR

8 Jun 2022, 4:28 pm
KULA LUMPUR – Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah berkenan menerima menghadap dan kunjungan hormat Menteri Luar Arab Saudi, Putera Faisal Farhan Al Saud di Istana Negara hari ini.
Istana Negara dalam satu hantaran di Facebook berkata, sesi menghadap yang berlangsung selama 30 minit itu menyentuh berkenaan hubungan dua hala serta persahabatan antara kerajaan Malaysia dan Arab Saudi sejak 1957 serta usaha-usaha pengukuhan perdagangan dan ekonomi antara kedua-dua negara.
“Turut berangkat ke sesi menghadap Pemangku Raja Pahang, Tengku Mahkota Tengku Hassanal Ibrahim Alam Shah Ibni Al-Sultan Abdullah Ri’ayatuddin Al-Mustafa Billah Shah.
“Majlis menghadap ini adalah antara agenda lawatan rasmi sulung Yang Mulia Putera Faisal ke Malaysia selama dua hari.
“Seri Paduka Baginda menzahirkan penghargaan terhadap hubungan akar umbi Malaysia dan Arab Saudi yang terjalin secara istimewa di dalam pelbagai aspek termasuk sumbangan dan bantuan yang telah dihulurkan dalam memerangi penularan Covid-19 serta pemulihan pasca pandemik,” kata Istana Negara.
Menurut Istana Negara, kedua-dua pemimpin turut menyentuh berkenaan langkah meningkat dan memperkembangkan kerjasama serrs pelaburan dalam pelbagai bidang.

Selain itu, kata Istana Negara, kedua-dua pemimpin bertukar pandangan berkenaan isu serantau dan antarabangsa berkepentingan kepada kedua-dua negara.
Tambah Istana Negara, Al-Sultan Abdullah menzahirkan penghargaan kepada kerajaan Arab Saudi dengan jumlah kuota pasca pandemik Covid-19 untuk jemaah haji Malaysia.
“Seri Paduka Baginda turut menzahirkan rasa sukacita Arab Saudi merupakan antara negara pasaran terbesar eksport minyak kelapa sawit bagi Malaysia.
“Seri Paduka Baginda menzahirkan penghargaan kepada Putera Faisal atas jemputan kepada Baginda untuk mengadakan lawatan rasmi ke Arab Saudi,” kata Istana Negara. – KOSMO! ONLINE.


Amber Heard sindir Johnny Depp buka akaun TikTok
Oleh KOSMO!

8 Jun 2022, 5:00 pm
BANDAR RAYA NEW YORK – Aktres Amber Heard menyindir kenyataan bekas suaminya, Johnny Depp yang dimuat naik di laman TikTok selepas pelakon tersebut membuka akaun media sosial itu, lapor stesen penyiaran ABC, semalam.
Jurucakap Heard mengeluarkan kenyataan bagi pihaknya mengenai debut Depp di TikTok dan menyampaikan mesej yang menyindir kenyataan aktor itu mengenai ‘bergerak ke hadapan’ selepas kes tersebut.
“Seperti yang Johnny katakan, dia akan bergerak ke hadapan sedangkan realitinya, ia menolak hak wanita ke belakang.
“Mesej keputusan yang berpihak kepada Johnny buat mangsa keganasan rumah tangga adalah untuk hidup ketakutan dan tidak berhak bersuara selamanya,” tulis kenyataan itu.
Depp sebelum itu mengesahkan pembukaan akaun media sosial di TikTok dan mengucapkan terima kasih kepada peminat yang menyokongnya sepanjang perbicaraan kes fitnah menentang Heard.
Pelakon yang sudah mengumpul lebih tujuh juta pengikut di platform media sosial itu berkongsi video di mana dia dilihat menyapa peminat serta membuat persembahan di atas pentas dengan sebuah gitar di tangan.

Video yang didedikasikan untuk penyokongnya yang paling dihargai, setia dan tidak berbelah bahagi turut dikongsi ke platform Instagram miliknya.
“Kita telah berjalan di jalan yang sama, bersama-sama. Kita melakukan perkara yang betul bersama-sama semuanya kerana anda mengambil berat mengenai saya.
“Kini kita semua akan bergerak ke hadapan bersama-sama dan seperti biasa, saya hanya mampu mengucapakan terima kasih atas sokongan anda selama ini. Salam sayang dan hormat dari saya, JD,” tulis Depp. – Agensi


Penduduk di Negeri Sembilan capai 1.19 juta
Oleh NOR SHAFAWATI YUP

8 Jun 2022, 4:28 pm
SEREMBAN – Buat pertama kali penduduk di Negeri Sembilan mencapai 1.19 juta orang iaitu melebihi 1 juta berdasarkan statistik penduduk di negeri ini pada 2020 yang didorong oleh peningkatan ekonomi dan faktor keperluan perumahan.
Ketua Perangkawan Malaysia, Datuk Seri Dr. Mohd. Uzir Mahidin berkata, kadar pertumbuhan penduduk di Negeri Sembilan meningkat dua peratus berbanding 986,204 orang pada 2010.
“Seremban mempunyai bilangan penduduk tertinggi iaitu 692,000 (57.7 peratus) diikuti Port Dickson 129,000 (10.7 peratus) dan Jempol 127,000 (10.6 peratus).
“Bilangan penduduk terendah mengikut daerah pula ialah Jelebu iaitu 46,000 (3.8 peratus) dan Rembau 47,000 (3.9 peratus),” katanya pada sidang akhbar di sini hari ini.
Mohd. Uzair
Mohd. Uzir berkata, kepadatan pendudukan di Negeri Sembilan didorong oleh faktor limpahan pembangunan pesat di Kuala Lumpur yang menyebabkan keperluan perumahan di negeri itu juga meningkat.
“Ramai penduduk di Negeri Sembilan bekerja di Kuala Lumpur dan Putrajaya tetapi memilih untuk tinggal di Seremban, Senawang dan Port Dickson.

“Ini disebabkan keterhubungan antara Kuala Lumpur dan Negeri Sembilan (lokasi) selain dapat mengelakkan kesesakan selaras dengan masa kerja yang lebih fleksibel,” katanya.
Jelas Mohd. Uzir, penduduk di Negeri Sembilan terdiri daripada 1.13 juta rakyat warganegara dan 67,745 bukan warganegara dengan komposisi bumiputera 76,421 orang.-KOSMO! ONLINE


Kemaruk gaji lumayan, rakyat Malaysia di tipu di Myanmar
8 Jun 2022, 3:33 pm
KUALA LUMPUR – Gara-gara mahu mendapatkan pekerjaan dengan gaji yang lebih lumayan, seorang pembantu kedai makan diperdaya sindiket penipuan dengan dipaksa bekerja sebagai ‘scammer’ di Myammar.
Bahkan pemuda berusia 19 tahun itu turut dibelasah anggota sindiket termasuk ditolak dari balkoni tingkat tiga di sebuah penempatan di Myawaddy, Myanmar pada April lalu hingga patah kaki, patah tulang rusuk serta cedera di kepala.
Mangsa yang dikenali Cheah, 19, dan berasal dari Taman Merdeka, Melaka berkata, dia mendapat tahu tawaran pekerjaan sebagai pelayan di pusat karaoke KTV di Thailand yang menawarkan gaji RM4,000 melalui laman Facebook pada awal tahun ini.
Dia yang bekerja di sebuah cafe di Melaka dengan pendapatan RM1,800 sebulan memberitahu, melihatkan tawaran gaji yang menarik membuatkan dia teruja untuk mencuba tanpa memaklumkan kepada ahli keluarga.
“Selepas menerima tawaran pekerjaan, saya dibawa anggota sindiket dengan kenderaan pelbagai guna (MPV) jenis Toyota Alphard dari Melaka ke Bangkok melalui Sungai Golok dengan perjalanan hampir 10 jam tanpa menggunakan pasport.
“Sebaik tiba di sebuah penempatan dipercayai pusat operasi kegiatan penipuan, baharulah saya sedar yang saya sudah tertipu yang mana saya perlu bekerja dengan sindiket penipuan berkenaan termasuk kegiatan ‘Love Scam’ yang menyasarkan mangsa dari seluruh dunia termasuk Taiwan serta Amerika Syarikat,” ujarnya ketika ditemui pada sidang akhbar Biro Pengaduan Awam MCA, di Wisma MCA, di sini hari ini.

Cheah memberitahu, sepanjang tiga hari berada di Bangkok, dia kemudiannya dipindahkan ke sebuah penempatan di Myawaddy, Myanmar menggunakan laluan tikus.
Dakwanya, akibat enggan bekerja dengan sindiket, dia sering dipukul menggunakan kayu besbol termasuk ditolak dari balkoni tingkat tiga bangunan berkenaan menyebabkan tulang rusuk serta kaki patah termasuk cedera di kepala.
Ujarnya lagi, ketika dia menyatakan hasrat untuk pulang ke tanah air, anggota sindiket mengugut ahli keluarganya agar membayar RM120,000 sebagai syarat membebaskannya.
“Hasil usaha ahli keluarga dan rakan akhirnya berjaya mengumpul wang berkenaan untuk diserahkan kepada sindiket sebelum saya dihantar ke Mae Sot, Myanmar.
“Dengan bantuan pihak kedutaan serta pihak berkuasa, saya akhirnya tiba di di Lapangan Terbang Antarabangsa Kuala Lumpur (KLIA) pada Mei lalu, saya sangat bersyukur kerana berjaya pulang ke tanah air selepas hampir dua bulan menjadi tawanan serta penipuan sindiket berkenaan,” ujarnya. – KOSMO! ONLINE


AS sasar kemasukan 90 juta pelancong setahun
Oleh KOSMO!

8 Jun 2022, 4:00 pm
WASHINGTON – Kerajaan Amerika Syarikat (AS) kelmarin melancarkan pelan untuk menarik kemasukan 90 juta pelawat setahun dalam usaha menjana semula pendapatan berbilion-bilion dolar yang hilang semasa pandemik Covid-19.
Pelan lima tahun itu antara lain, bertujuan untuk membuka semula peluang pekerjaan dan menjana pendapatan tahunan mencecah AS$279 juta (RM1.2 bilion) dalam bentuk perbelanjaan pelancong, kata Jabatan Perdagangan.
“Covid-19 menjejaskan ekonomi kita di peringkat nasional dan tempatan bagaimanapun, ia  juga memberi peluang untuk kita membentuk industri pelancongan yang lebih inklusif, lestari dan berdaya tahan berbanding masa lalu,” kata Setiausaha Perdagangan, Gina Raimondo  dalam satu kenyataan.
Sektor pelancongan dan kembara AS menjana lebihan pendapatan AS$53.4 bilion (RM234.8 bilion) dan membantu sejuta pekerjaan di AS, tambah kenyataan sama.
Pada  2019, hampir 80 juta pelawat antarabangsa berkunjung ke AS dan menyumbang hampir AS$240 bilion (RM1.05 trilion) kepada ekonominya, namun angka tersebut merosot lebih separuh dalam tahun 2020.
Pelan lima tahun  dinamakan Strategi Kembara dan Pelancongan Nasional itu akan menumpukan kepada usaha mempromosi destinasi-destinasi di AS terutamanya lokasi kurang tumpuan selain menambah baik komunikasi mengenai status kesihatan dan keperluan lain.

Ia juga akan menawarkan bantuan kepada pihak berkuasa tempatan untuk menambah baik infrastruktur di kawasan  pelancongan dan menawarkan lebih banyak pilihan perjalanan hijau di samping menggunakan teknologi untuk melancarkan perjalanan pelancong melibatkan aspek seperti keselamatan serta saringan.
“Strategi baharu kita menampilkan apa yang terbaik  boleh diberikan oleh sektor swasta dan awam AS untuk membuka peluang pekerjaan, menjana pendapatan semula yang hilang dan memberikan pengalaman yang tidak boleh dilupakan (kepada pelancong),” kata Raimondo. – AFP


Peniaga pasrah pelanggan hulur duit ‘pelik’
Oleh NURUL AIN NATASHA MAZLAN

8 Jun 2022, 4:06 pm
PETALING JAYA – “Tengah berniaga tak perasan dapat duit pelik macam ini.”
Itu antara luahan pasrah seorang peniaga pasar malam yang terpaksa menanggung kerugian akibat tindakan pelanggan yang tersalah memberikan wang.
Pemuda terbabit yang dikenali sebagai Izzudin Radin mendakwa dia terlampau sibuk berniaga sehinggakan tidak menyedari dia sudah menerima wang RM10 yang pelik.
Menerusi video berdurasi 10 saat, Izzudin menunjukkan duit RM10 yang terkoyak itu dicantumkan dengan duit yang sama.
Walau bagaimanapun, Izzudin tetap bersangka baik dan menganggap itu adalah rezeki untuknya.
Perkongsian terbabit telah berjaya mencuri perhatian pengguna di laman sosial TikTok sehingga rata-rata pengguna meninggalkan pelbagai reaksi di komen.

“Susah nak dapat duit dua berkepala,” komen seorang pengguna.
“Jarang-jarang dapat duit macam ini,” seloroh seorang pengguna lagi.
Terdapat pengguna media sosial yang bersimpati dengan nasib peniaga terbabit.
“Takpe bang, duit itu boleh ditukar di mana-mana bank yang berdekatan,” pesan seorang pengguna lain. – KOSMO! ONLINE.


Cacar Monyet: KKM perkenal pelan strategik kawal penularan
Oleh MOHD. HUSNI MOHD. NOOR

8 Jun 2022, 3:52 pm
PUTRAJAYA – Kementerian Kesihatan (KKM) telah menyediakan pelan strategik bagi menghadapi risiko kemasukan cacar monyet atau monkeypox ke negara ini.
Menterinya, Khairy Jamaluddin Abu Bakar berkata, antara pelan strategik yang dilancarkan termasuk memperkenal tatacara pengesanan dan notifikasi kes serta pengambilan sampel.
Beliau berkata, siasatan dan pengurusan kes serta kontak rapat serta pemantauan di pintu masuk antarabangsa seperti lapangan terbang turut dilakukan
“Malah, bermula 27 Mei lalu, KKM juga telah menambah ‘Health Alert’ cacar monyet dalam aplikasi MySejahtera.
“Health Alert itu adalah sebagai peringatan untuk membuat pemantauan kesihatan kendiri jika ada apa-apa simptom berkaitan cacar monyet,” katanya menerusi aplikasi TikTok semalam.
Katanya, beliau juga menasihatkan warga tempatan yang sedang melancong di luar negara terutama negara yang ada cacar monyet supaya sentiasa berwaspada.

Khairy Jamaluddin berkata, setakat ini tiada kes cacar monyet dilaporkan di Malaysia. – KOSMO! ONLINE


Kelengkapan umrah suami, isteri musnah dalam kebakaran
Oleh ROHANA MOHD. NAWI

8 Jun 2022, 3:17 pm
KOTA BHARU – Sepasang suami isteri berputih mata selepas segala persiapan termasuk dokumen untuk menunai umrah pada Ogos ini musnah dalam kebakaran di sebuah rumah kedai dua tingkat di Jalan Pintu Geng, Kampung Kota di sini hari ini.
Wan Rahimah Wan Abdullah, 52, menyedari kejadian itu pada pukul 6.50 pagi selepas selesai menunaikan solat subuh.
Menurutnya, ketika itu, dia mendengar suara abang iparnya, Othman Salleh, 70, yang juga orang kelainan upaya (OKU) memanggilnya dari dalam bilik di tingkat bawah sebelum berlaku beberapa kali letupan kecil.
“Saya segera turun ke bawah dan menyelamatkan abang ipar yang kudung kaki kiri akibat kencing manis. Saya berusaha memapah dan mengheretnya sejauh 20 meter untuk keluar melalui pintu dapur rumah
“Saya sempat memanggil anak bongsu (Ahmad Arief Amsya Anuar) supaya keluar menyelamatkan diri sebelum menghubungi bomba,” katanya ketika ditemui pemberita di lokasi kejadian hari ini.
Menurut Wan Rahimah, ketika kejadian, suaminya, Anuar Abdullah, 54, tiada di rumah kerana mempunyai urusan kerja di Kedah.

Katanya, dia amat terkilan apabila semua persiapan barangan untuk menunai umrah pada Ogos termasuk wang tunai RM7,000 yang disimpan dalam almari di tingkat atas hangus.
Selain itu, sebuah kereta jenis Proton Preve dan sebuah motosikal turut rosak akibat terkena api kebakaran.
“Meskipun tinggal sehelai sepinggang, saya tetap bersyukur kerana kami selamat. Saya menyewa rumah kedai ini sejak lebih 30 tahun lalu dan membuka kedai makan bagi meneruskan perniagaan arwah kakak.
“Buat masa ini, saya menumpang di rumah saudara terdekat di Kampung Sireh sementara mencari rumah sewa lain,” katanya.- KOSMO! ONLINE


Padang kawad balai bomba Pasir Mas merekah
Oleh YATIMIN ABDULLAH

8 Jun 2022, 4:15 pm
PASIR MAS – Padang kawad di Balai Bomba dan Penyelamat Pasir Mas di sini dikesan mengalami rekahan tanah pada Jumaat lalu.
Pengarah Jabatan Bomba dan Penyelamat Malaysia (JBPM) Kelantan, Zainal Madasin berkata, kesan tersebut mula dilihat pada pukul 11 malam oleh anggota bomba yang sedang bertugas di balai berkenaan.
Menurutnya, JBPM Kelantan telah memaklumkan perkara itu kepada Jabatan Pengairan dan Saliran dan Jabatan Kerja Raya untuk tindakan lanjut.
“Rekahan itu ia dikhuatiri akan memberi kesan kepada kawasan lain.  Walau bagaimanapun segala tugasan masih berjalan seperti biasa.,” katanya ketika dihubungi Kosmo! hari ini.
Difahamkan, rekahan itu dipercayai berpunca daripada kesan gelinciran tanah yang berlaku di Kampung Pohon Celagi di sini pada 17 Februari 2021. – KOSMO! ONLINE


Pemandu tersepit dalam kemalangan 5 kenderaan
Oleh NUR HUDA MUSA

8 Jun 2022, 3:24 pm
PETALING JAYA – Seorang lelaki cedera selepas tersepit di dalam kenderaannya dalam kemalangan membabitkan empat buah kereta dan sebuah lori di Kilometer 21.9, Lebuh Raya Utara Selatan Hubungan Tengah (Elite) pagi tadi.
Menurut Pusat Gerakan Operasi (PGO) Jabatan Bomba dan Penyelamat Selangor, Hafisham Mohd. Noor berkata, pihaknya menerima panggilan pada pukul 7.48 pagi.
Susulan itu,sepasukan anggota Balai Bomba dan Penyelamat KLIA tiba di lokasi kemalangan pada pukul 11.09 pagi tadi.
“Kemalangan melibatkan empat buah kereta dan sebuah lori. Terdapat seorang mangsa lelaki tersepit di bahagian pemandu di dalam kereta Perodua Bezza.
“Pasukan bomba berjaya mengeluarkan mangsa dan telah diserahkan kepada pihak Kementerian Kesihatan (KKM),” katanya dalam satu kenyataan di sini hari ini. – KOSMO! ONLINE


Johnny Depp raih 7.4 juta pengikut TikTok dalam tempoh 16 jam
Oleh KOSMO!

8 Jun 2022, 3:43 pm
PETALING JAYA – Pelakon Hollywood, Johnny Depp masih menjadi bualan hangat pengguna media sosial sehingga kini selepas tular kisahnya memenangi kes saman fitnah terhadap bekas isteri, Amber Heard.
Susulan daripada itu, Depp dilihat telah membuka akaun TikTok miliknya dan sekali gus mendapat perhatian ramai pihak sehingga meraih 7.4 juta pengikut dalam tempoh 16 jam.
Depp turut berkongsi rakaman memaparkan lambaian kepada peminat, bermain gitar di atas pentas dan menaip menggunakan mesin taip sebagai video pertama yang dimuat naik ke laman sosial tersebut.
Sementara itu, dia sempat meninggalkan kata-kata berterima kasih kepada semua peminatnya yang sentiasa menyokong serta memberi semangat terutama sepanjang tempoh perbicaraan selama enam minggu dahulu.
“Kita telah pergi ke mana-mana bersama-sama, kita telah melihat segala-galanya bersama-sama.
“Kita telah berjalan di jalan yang sama bersama-sama. Kita melakukan perkara yang betul bersama-sama, semuanya kerana anda mengambil berat,” tulisnya.-KOSMO! ONLINE


Meerqeen digilai peminat luar negara
Oleh MOHAMMAD SHAHEMY AZMI

8 Jun 2022, 4:00 pm
PETALING JAYA – Rentetan impak drama Melur Untuk Firdaus yang tular sehingga ke beberapa buah negara jiran, pelakon Meerqeen mengakui menerima lambakan mesej setiap hari dalam Instagram (DM) oleh peminat dari Indonesia yang ingin mengenali dirinya.
Bahkan, pelakon berusia 20 tahun itu ketika dihubungi Kosmo! Online turut mendedahkan terdapat mesej yang diterimanya berupa luahan cinta daripada peminat yang menaruh hati terhadapnya selepas menonton drama arahan pengarah Zamri Zakaria itu.
“Memang ada. Setiap hari saya menerima banyak kiriman mesej daripada peminat selepas drama Melur Untuk Firdaus tular ke beberapa buah negara. Memang saya tidak nafikan impak drama ini cukup luar biasa,” katanya.
Ujar pelakon berwajah ‘oppa’ itu lagi, dia bukan sahaja menerima mesej dalam kalangan peminat Indonesia bahkan dari beberapa buah negara lain seperti Thailand, Filipina termasuk dari Maghribi serta Mesir.
“Peminat dari Turki pun ada yang mengirim mesej kepada saya selepas tular drama Melur Untuk Firdaus.
“Alhamdulillah saya bersyukur kepada Allah kerana drama Melur Untuk Firdaus memberikan impak yang sangat luar biasa untuk semua peminat.

“Paling menggembirakan apabila drama ini trending sampai ke luar negara dan mendapat perhatian peminat dari beberapa negara tetangga. Bukan sahaja negara jiran bahkan sehingga ke beberapa buah negara Asia yang lain. Saya amat hargai sokongan mereka,” ujarnya kepada Kosmo! Online.
Kata pemilik nama lengkap Muhammad Syameer Shauqeen Shaiful Izam itu lagi, dia menganggap rezeki itu sebagai langkah kanan dan pembakar semangat untuk dirinya terus memberikan yang terbaik dalam bidang lakonan.
“Bagi saya ini bukan kejayaan kepada pelakon semata-mata sebaliknya kepada pihak kru dan produksi yang bertungkus-lumus dari awal lagi untuk menjayakan produk ini hingga ditayangkan kepada umum,” jelasnya.
Dalam pada itu, Meerqeen turut mendedahkan pernah menerima tawaran untuk berlakon dalam sebuah sinetron di Indonesia sebelum ini, namun terpaksa menolaknya kerana kepadatan waktu kerja di Malaysia.
Bagaimanapun, bekas peserta pertandingan Hero Remaja itu sudah menyimpan niat untuk mengembangkan kerjaya lakonannya ke Indonesia dan mencipta karier di negara republik itu.
“Saya memang teringin dan sudah memasang niat untuk berlakon di sana (Indonesia). Produksi di sana sangat besar berbanding di sini (Malaysia). Kalau dapat peluang itu, saya memang akan pergi.
“Saya tidak akan berhijrah ke Indonesia kerana prioriti saya masih lagi di sini. Cuma saya akan seimbangkan kerjaya saya di kedua-dua buah negara,” ujarnya.
Dalam pada itu, Meerqeen turut berterima kasih kepada peminat kerana sentiasa menyokong kerjayanya dan berharap supaya terus diberikan sokongan daripada peminatnya.
“Untuk mereka yang sentiasa menyokong, saya amat hargainya. Untuk peminat baru pula, selamat menikmati karya Melur Untuk Firdaus dan teruskan memberikan sokongan kepada kami semua,” ujarnya. – KOSMO! ONLINE


FAMA Fest Pulau Pinang 2022 sasar jualan setengah juta
Oleh ISWAN SHAFIQ ISA

8 Jun 2022, 4:00 pm
SEBERANG PERAI – Lembaga Pemasaran Pertanian Persekutuan (FAMA) mensasarkan nilai jualan sehingga RM500,000 untuk program Fiesta Makanan, Bunga dan Buah (FAMA Fest) 2022 yang akan berlangsung selama lima hari bermula 22 Jun ini.
Timbalan Ketua Pengarah FAMA, Datuk Muhamad Mustahapa Awang berkata, pada masa sama pihaknya yakin karnival yang akan dilangsungkan di tapak parkir pasar raya Lotus’s Seberang Jaya itu mampu menarik kehadiran sehingga 50,000 pengunjung.
“Penang FAMA Fest 2022 ini merupakan lanjutan daripada program Penang FAMA Fest yang diadakan pada 2018 dan 2019 yang lalu, namun tidak dapat dilaksanakan untuk dua tahun berikutnya (2020 dan 2021) susulan pandemik Covid-19.
“Justeru, usaha untuk memulih serta merancakkan semula ekonomi tempatan melalui penganjuran program seumpama ini pastinya amat dinanti-nantikan oleh para usahawan yang terlibat,”katanya pada sidang akhbar bagi mengumumkan program tersebut yang turut dihadiri oleh Pengarah FAMA negeri, Mohd. Azraie Ramli di Perai, Butterworth hari ini.
Dalam pada itu, Muhamad Mustahapa berkata, ketika ini, pelbagai aktiviti menarik telah disusun dalam usaha untuk memeriahkan program itu termasuk Jualan MyRakyat yang membawa hampir 100 jenama produk usahawan industri asas tani khususnya bumiputera untuk diketengahkan.
“Selain itu, FAMA juga membawakan sehingga 30 tan metrik produk Jualan Terus Dari Ladang dan kilang seperti buah-buahan dan sayur-sayuran termasuk pelbagai jenis durian, ‘Cempedak King’, jagung, nanas MD2 (jenis premium) dan lain-lain.- KOSMO! ONLINE


Penjaga stor amang seksual, cabul 2 beradik perempuan
Oleh KHAIRUL MOHD. ALI

8 Jun 2022, 2:00 pm
JOHOR BAHRU – Seorang penjaga stor dihadapkan di Mahkamah Sesyen dan Mahkamah Majistret di sini hari ini atas empat pertuduhan melakukan amang seksual fizikal dan cabul terhadap dua beradik perempuan pada Mei lalu.
Tertuduh, Ibnu Azim Azmi 31, bagaimanapun mengaku tidak bersalah terhadap semua pertuduhan selepas dibacakan.
Mengikut kertas pertuduhan pertama, kedua dan ketiga, tertuduh didakwa melakukan perbuatan amang seksual fizikal terhadap seorang kanak-kanak perempuan berusia 14 tahun di sebuah rumah di Pasir Gudang, pada pukul 10 malam, 23 Mei lalu.
Atas perbuatan tersebut, dia didakwa mengikut Seksyen 14 (a) dan 14 (d) Akta Kesalahan-Kesalahan Seksual terhadap Kanak-kanak 2017 yang memperuntukkan penjara maksimum 20 tahun dan sebat, jika didapati bersalah.
Sementara itu, di Mahkamah Majistret pula, tertuduh juga mengaku tidak bersalah dihadapan Majistret, Nurmadiana Mamat atas kesalahan melakukan cabul terhadap rakan sekerjanya di sebuah kedai serbaneka di Pasir Gudang, pada pukul 10.15 malam, 25 Mei lalu.
Mengikut pertuduhan, tertuduh didakwa mencabul kehormatan seorang wanita berusia 20 tahun.

Dia didakwa mengikut Seksyen 354 Kanun Keseksaan yang memperuntukkan penjara maksimum 10 tahun, atau denda atau sebat atau mana-mana dua daripada hukuman itu, jika sabit kesalahan.
Kes dikendalikan Timbalan Pendakwa Raya, Chan Choon Yew di Mahkamah Sesyen manakala Nor Maisarah Hassan pula di Mahkamah Majisteret. Tertuduh diwakili peguam, Mohammad Muzammil Mohammad Hairiri.
Mahkamah kemudian menetapkan tertuduh diikat jamin RM25,000 bagi kesemua pertuduhan dengan seorang penjamin warganegara dengan syarat tambahan melaporkan diri ke balai polis terdekat setiap bulan, passport diserahkan kepada mahkamah dan larangan mengganggu, menghampiri mangsa serta keluarga mangsa sehingga kes selesai.
Mahkamah kemudiannya menetapkan tarikh 12 Julai ini untuk sebutan semula kes.-KOSMO! ONLINE


Peruntukan RM879 juta percepatkan PLSB Sungai Golok
Oleh YATIMIN ABDULLAH

8 Jun 2022, 3:03 pm
RANTAU PANJANG – Kerajaan akan mempercepatkan Projek Pembangunan Lembangan Sungai Bersepadu (PLSB) Sungai Golok fasa dua dan tiga selepas peruntukan sebanyak RM879 juta telah diluluskan semasa mesyuarat Kabinet bulan lalu.
Ahli Parlimen Rantau Panjang Datuk Siti Zailah Mohd. Yusoff berkata, sehubungan itu, kerja-kerja pengambilan tanah termasuk aspek teknikal sedang dijalankan untuk menyiapkan projek yang mampu mengatasi masalah banjir di kawasan Rantau Panjang setiap kali musim tengkujuh itu.
Menurutnya, PLSB merupakan salah satu langkah terbaik dan pembinaannya akan dijalankan dengan sebaik mungkin.
“Saya difahamkan peruntukan sebanyak RM879 juta untuk fasa dua dan tiga bagi projek ini sudah diluluskan oleh Jemaah Menteri menerusi mesyuarat Kabinet pada Mei lalu.
“PLSB pada asalnya melibatkan tiga fasa, namun peruntukan bagi fasa dua dan tiga telah digabung menjadi satu dalam usaha mempercepatkan projek ini.
“Keseluruhan projek itu dijangka siap sepenuhnya pada tahun 2024,” katanya ketika ditemui pemberita selepas menyampaikan sumbangan tilam dan katil kepada mangsa banjir di Kampung Bendang Perol di sini hari ini.

Mengulas lanjut, Siti Zailah memberitahu, beliau merakamkan ucapan terima kasih kepada Menteri Alam Sekitar dan Air, Datuk Seri Tuan Ibrahim Tuan Man dan Menteri di Jabatan Perdana Menteri (Ekonomi), Datuk Seri Mustapa Mohamed yang banyak membantu mempercepatkan projek tersebut.
Media sebelum ini melaporkan, projek tebatan banjir fasa pertama diluluskan sebanyak RM600 juta membabitkan jalan dari Pengkalan Kubor ke Sungai Lanchang, Pasir Mas. – KOSMO! ONLINE


Pengusaha katering diberkas akhirnya
Oleh MOHAMAD FAIZAL HASHIM

8 Jun 2022, 2:52 pm
JOHOR BAHRU – Menawarkan pakej katering bagi majlis perkahwinan serendah RM8 sekepala di media sosial menjadi modus operandi seorang wanita untuk memperdayakan mangsa.
Suspek yang merupakan pengusaha katering Kekasih Hati bukan sahaja menghantar jumlah makanan dalam kuantiti yang kecil dan sudah basi malah ada yang langsung tidak menerima tempahan yang dibuat.
Ketua Polis Johor, Datuk Kamarul Zaman Mamat berkata, pihaknya menerima 10 laporan polis membabitkan pengusaha katering yang sama dengan kerugian RM53,380, setakat Isnin lalu.
Beliau berkata, susulan laporan polis yang diterima, polis telah menahan suspek berusia 50an itu ditahan di perkarangan Ibu Pejabat Polis Daerah (IPD) Johor Bahru Selatan kira-kira pukul 5 petang, semalam bagi membantu siasatan kes yang berlaku di Kulai dan Johor Bahru.
“Mangsa hanya menyedari diperdaya apabila makanan yang ditempah tidak dihantar atau kurang daripada sepatutnya selain menerima makanan yang sudah basi.
“Mengikut laporan yang diterima setakat ini, semua transaksi bayaran dilakukan dalam talian bagi kes berlaku antara Mei hingga awal Jun melibatkan kerugian 53,380,” katanya selepas Majlis Pemakaian Pangkat Rendah Polis Kontinjen Johor sesi 2/2022 di Ibu Pejabat Polis Kontinjen IPK Johor di sini hari ini.

Kamarul Zaman berkata, wanita itu bertindak menukar akaun Facebook bernama Kekasih Hati Katering kepada akaun bernama Emir Mimi setelah helahnya itu tular di media sosial.
Tambahnya, ramai yang tertipu dengan modus operandi yang digunakan kerana pakej ditawarkan sangat rendah berbanding kebanyakan pakej sedia ada.
“Kami yakin akan menerima beberapa laporan polis dan menggesa mangsa yang lain untuk tampil membuat laporan dengan segera.
“Suspek wanita itu ditahan reman selama tiga hari bermula hari ini hingga Jumaat bagi membantu siasatan dijalankan dan kes disiasat mengikut Seksyen 420 Kanun Keseksaan.-KOSMO! ONLINE


Adegan dedah aurat lelaki, wanita tetap haram – PU Syed
Oleh MOHD. HAIKAL ISA

8 Jun 2022, 2:50 pm
PETALING JAYA – Pendakwah bebas, PU Syed menegur tindakan pengarah drama sensasi, Shuhaimi Lua yang mendedahkan aurat salah seorang pelakon drama arahannya iaitu Fadlan Hazim.
PU Syed atau nama sebenarnya, Syed Mohd. Bakri Syed Ishak, 40, menegaskan bahawa perbuatan mendedahkan aurat adalah haram walaupun dengan alasan mengikut tuntutan skrip atau jalan cerita drama.
“Adegan mendedahkan aurat tak kira datangnya daripada pelakon wanita atau lelaki tetap haram walau apapun wardrobe (almari pakaian) itu sekalipun.
“Jika pengarah dan pelakon peka hukum hakam agama, takkan muncul babak-babak yang memerlukan mereka mendedahkan aurat,” katanya menerusi satu entri dalam Instagram.
Kata Syed lagi, dia menyarankan agar Shuhaimi sebagai pengarah melahirkan cerita yang lebih mendorong audiens ke arah kebaikan.
“Islam telah menetapkan batas-batas yang boleh dan tidak boleh sama ada umatnya setuju atau tidak. Itu adalah bukti pengabdian diri kita kepada Allah.

“Jika kita juga sama gayanya dengan orang yang bukan Islam, apalah lagi ada pada jati diri orang Islam kita.
“Buat tuan pengarah, cubalah arahkan cerita yang jalan ceritanya lebih mendidik penonton mendekatkan diri kepada Allah. Adakah anda sanggup menanggung dosa-dosa jariah ini,” katanya.
Terdahulu, Shuhaimi memaklumkan bahawa setiap babak yang dijayakannya dalam drama sebagai pengarah adalah bersebab dan mestilah bersesuaian dengan wardrobe.
“Contoh babak mandi sungai atau kolam mestilah bersesuaian dengan wardrobe. Tak timbul saya ambil kesempatan terhadap pelakon lelaki saya baik Noki mahupun Fadlan,” katanya.
Baru-baru ini, Fadlan atau nama sebenarnya, Fadlan Hazim Anuwar mendedahkan tubuh kekarnya dalam drama Chinta Arjuna mendapat kecaman dan perhatian netizen termasuklah PU Syed sendiri yang terkenal dengan kelantangannya mengkritik isu semasa terutama berkaitan dunia seni tanah air. – KOSMO! ONLINE


Wanita lahirkan bayi perempuan 6 kilogram
Oleh KOSMO!

8 Jun 2022, 2:00 pm
LONDON – Seorang wanita di Nottingham, England melahirkan bayi perempuan dengan berat  5.95 kilogram (kg)  pada tahun lalu yang kini dilaporkan berada dalam keadaan sihat dan bersaiz normal, lapor akhbar Mirror UK kelmarin.
Jade Smith, 22, melahirkan anak sulungnya, Paisley Jade West pada 2 Ogos 2021 di Hospital Bandar Raya Nottingham menerusi kaedah pembedahan.
“Saya mendapat tahu diri saya hamil pada 1 Disember 2020 dan pada awalnya, diberitahu bahawa kandungan saya berada dalam keadaan baik.
“Namun, ketika menjalani pemeriksaan  apabila kandungan berusia 12 minggu, saya diberitahu bahawa bayi ini lebih besar daripada yang dijangkakan dan pada minggu ke-20, kandungan saya seberat 4.53kg.
“Saya sedikit takut dan semasa di akhir kehamilan, amat sukar untuk saya berjalan dengan membawa bayi seberat itu selain menghadapi kesukaran kerana hamil ketika musim panas,” katanya.
Smith berkata, dia diberi pilihan untuk melahirkan Paisley menerusi kaedah pembedahan kerana cara kelahiran biasa  akan membahayakan bayi itu.

“Paisley menghadapi kesukaran untuk bernafas pada awalnya dan dia dimasukkan ke wad neonatal. Namun, akhirnya, semuanya baik sahaja,” ujarnya.
Paisley dipercayai  bayi terbesar yang pernah dilahirkan di Nottingham. Jade berkata, bayi perempuan itu berada dalam keadaan sihat dan memiliki saiz normal. – Agensi


Ribut pasir Asia Barat diramal landa Eropah
Oleh KOSMO!

8 Jun 2022, 3:00 pm
LONDON – Fenomena ribut pasir yang melanda sebilangan negara di rantau Asia Barat sehingga mengakibatkan langit bertukar  warna merah dibimbangi merebak ke seluruh Benua Eropah menjelang minggu depan, lapor akhbar Mirror UK kelmarin.
Negara-negara Teluk seperti Kuwait, Arab Saudi, Emiriyah Arab Bersatu, Syria dan Iraq kini dilanda fenomena tersebut dengan udara persekitaran bertukar menjadi jingga.
Rantau tersebut dilanda cuaca ekstrem sejak pertengahan Mac lalu, namun pakar-pakar cuaca percaya bahawa fenomena ribut pasir boleh merebak ke negara-negara lain.
Kata mereka,  ribut pasir kali ini adalah lebih berbahaya serta boleh membawa maut selepas  doktor-doktor di Syria dilaporkan merawat begitu ramai pesakit yang sukar bernafas kerana menyedut debu pasir.
Kebanyakan negara Teluk turut mengisytiharkan darurat akibat keadaan tersebut.
Jurucakap Kementerian Kesihatan Syria, Seif al-Bard berkata, tiga individu terbunuh akibat ribut pasir di wilayah Deir ez-Zor. Susulan perkembangan itu, beliau mengeluarkan amaran mengenai bahaya fenomena tersebut kepada negara-negara lain.

“Kesan ribut pasir ini melepasi  sempadan serantau serta benua. Ini bukan masalah orang lain, tetapi masalah kita semua,” katanya.
Pada Mac lalu, angin yang membawa pasir dilaporkan melanda kawasan pantai di Britain, manakala beberapa minggu sebelumnya, debu pasir itu menjejaskan sebahagian kawasan di Perancis dan Sepanyol.
Awan debu Gurun Sahara turut menghasilkan kesan ‘hujan darah’ di London serta mengakibatkan jalan-jalan di Britain diliputi debu.
Dekan Fakulti Kesihatan Awam Universiti Nevada, Muge Akpinar-Elci berkata kepada akhbar The Guardian bahawa keadaan itu amat membimbangkan.
“Ribut pasir bukan sekadar menjejaskan satu negara atau lokasi spesifik, namun boleh memberi kesan kepada negara-negara lain di seluruh dunia,” ujarnya.
Menurut perkhidmatan kaji cuaca Accuweather, Britain akan mengalami sinaran ultra ungu (UV) tahap lapan dalam  indeks UV bermula 18 Jun ini yang dianggap  sebagai ‘tidak sihat’. Ia diramal berlanjutan selama tiga hari. – Agensi


Nasi lemak berlauk ‘tahi’ ikan bilis
Oleh KOSMO!

8 Jun 2022, 2:18 pm
PETALING JAYA – Seorang wanita terkejut apabila melihat isi sambal nasi lemak yang dibelinya dipenuhi dengan tahi ikan bilis.
Menerusi perkongsian Nora Syida di portal Masak Apa Tak Jadi Hari Ini meluahkan rasa kecewa dengan sikap peniaga yang tidak mementingkan aspek kebersihan dalam makanan.
“Kalau saya jadi peniaga ini tak tergamak saya nak bagi tahi ikan bilis pada pelanggan biarpun harganya RM1 sebungkus.
“Tapi tak apalah dah mungkin rezeki saya, saya syukur dan saya doakan semua peniaga-peniaga yang ikhlas dipermudahkan segala urusan,” tulisnya dalam satu hantaran baru-baru ini.
Menurut Nora, nasi lemak tersebut dibeli suaminya di gerai tepi jalan dan mereka terasa seperti teraniaya apabila hasilnya sebegitu rupa.
“Nasi lemak itu dibeli suami dekat gerai tepi jalan, biasalah hari minggu malas masak, bila buka daun pisang, tengok benda (tahi ikan bilis) itu terus rasa terkilan, terus rasa sedih masa itu,” jelasnya.

Bagaimanapun, Nora memaklumkan dia tiada niat untuk memburukkan mana-mana pihak terutama peniaga tersebut, namun ia sekadar peringatan untuk lebih peka mengenai isu kebersihan makanan.
Meninjau ke ruangan komen, rata-rata orang turut berkongsi pengalaman mereka berdepan dengan situasi sama seperti wanita berkenaan.
“Saya pun pernah beli nasi lemak harga RM2.30, isinya kepala ikan bilis dan telur rebus suku, nak untung pun, biar pada dengan kualiti dan kebersihan makanan, sakit orang lain nanti, siapa nak tanggung,” luah seorang pengguna.
“Bihun sup saya beli siap ada kuku panjang dekat kaki ayam, terus rasa nak muntah, geram rasanya dengan peniaga yang ‘asal jual’,” kongsi pengguna lain. – KOSMO! ONLINE


Tidak tahu pekerja perlu mencarum Perkeso
Oleh AFIFI HAFIZ MOHD NOR

8 Jun 2022, 3:11 pm
SEREMBAN – Alasan tidak tahu sering digunakan majikan dikalangan peniaga yang tidak mencarum Pertubuhan Keselamatan Sosial (Perkeso) kepada pekerja dalam Operasi Pengesanan Majikan dan Orang Bekerja Sendiri (Ops Kesan) di sekitar Senawang di sini hari ini.
Menurut Pengarah Perkeso Negeri Sembilan, Fuad Alias, setiap majikan yang menggaji sekurang-kurangnya seorang pekerja wajib mendaftar dengan Perkeso dalam masa 30 hari daripada tarikh pekerja tersebut diambil bekerja.
“Kegagalan majikan untuk mendaftar di bawah kedua-dua akta ini atau individu yang terlibat dalam sektor di atas boleh dijatuhi hukuman denda sehingga RM10,000.00 atau penjara sehingga 2 tahun atau kedua-duanya sekiranya sabit kesalahan di mahkamah,” katanya pada sidang akhbar di sini hari ini.
Tambahnya, sebelum Ops Kesan ini dilaksanakan Perkeso telah pun memberikan tempoh pemutihan sepanjang bulan Mei 2022 dengan membuka peluang kepada semua majikan yang layak tetapi masih belum berdaftar supaya berbuat demikian secara sukarela sebelum 1 Jun 2022.
“Majikan yang mendaftar sebelum tarikh tersebut tidak akan dikenakan tindakan pengkompaunan dan pendakwaan walaupun telah melebihi tempoh yang ditetapkan serta akan dikecualikan daripada Faedah Caruman Lewat Bayar yang bakal dikenakan (tertakluk kepada syarat-syarat pengecualian yang ditetapkan).
“Sepanjang tempoh pemutihan mulai 1 hingga 31 Mei 2022 sejumlah 224 majikan baharu telah tampil mendaftar,” tambahnya.-KOSMO! ONLINE


Nelayan dikhuatiri hilang di perairan Kuala Perlis
Oleh NUR NAZLINA NADZARI

8 Jun 2022, 2:26 pm
KUALA PERLIS – Seorang nelayan dikhuatiri hilang selepas bot dinaikinya dipukul ombak kuat ketika dalam perjalanan pulang ke pangkalan di kedudukan 5.7 batu nautika barat daya muara Kuala Perlis pada semalam.
Mangsa, Bukhari Yusof, 45, dipercayai terjatuh dari bot dan disedari hilang kira-kira pukul 1 pagi.
Kali terakhir mangsa dilihat sedang tidur di atas bumbung bot semasa keluar menuju ke laut.
Pengarah Maritim Malaysia (APMM) Zon Maritim Kuala Perlis, Komander Maritim Mohd. Hashim Mat Zain berkata, operasi mencari dan menyelamat (Carilamat) pada hari kedua diteruskan bagi mencari kru bot nelayan tempatan tersebut.
Katanya, sebaik menerima maklumat dan arahan koordinasi daripada Maritime Rescue Sub-Centre (MRSC) Langkawi, operasi telah diaktifkan dengan sebuah bot Perkasa 1240 diatur gerak ke lokasi kejadian.
“Menurut tekong bot, mangsa disedari hilang dan disyaki terjatuh ke dalam laut setelah bot dipukul ombak kuat semasa dalam perjalanan balik ke pangkalan nelayan.

“Usaha mengesan mangsa turut disertai agensi sahabat daripada Pasukan Polis Marin (PPM), Jabatan Bomba dan Penyelamat Malaysia, Unit Dron Angkatan Tentera Malaysia (ATM) dan Angkatan Pertahanan Awam Malaysia (APM) serta beberapa bot nelayan tempatan,” katanya dalam kenyataan di sini hari ini.
Kata beliau, keluasan pencarian meliputi 40.14 batu nautika persegi dan pangkalan hadapan carilamat (PHC) turut didirikan di Pangkalan Nelayan Sungai Baru di sini bagi menyelaras operasi pencarian mangsa. – KOSMO! ONLINE


10 maut kereta api tergelincir di Iran
Oleh KOSMO!

8 Jun 2022, 2:49 pm
TEHRAN – Sekurang-kurangnya 10 terbunuh selepas sebuah kereta api penumpang tergelincir berhampiran bandar Tabas di laluan antara Mashhad dan Yazd, di Iran, lapor media kerajaan.
“Sepuluh orang terbunuh dan berpuluh-puluh lagi cedera dalam kejadian itu.
“Seramai 12 orang daripada mangsa yang cedera berada dalam keadaan kritikal dan telah dibawa ke hospital,” kata jurucakap perkhidmatan penyelamat Iran, Mojtaba Khaledi seperti dilaporkan oleh media tempatan.
Timbalan ketua syarikat perkhidmatan kereta api milik kerajaan Iran, Mir Hassan Moussvi berkata, ketika kejadian, kereta api itu sedang membawa 348 penumpang.
Ia tergelincir selepas melanggar sebuah jengkaut yang berada berhampiran landasan, tambahnya.
Lima daripada 11 koc kereta api itu tergelincir dari landasan dalam kemalangan pada pukul 5.30 pagi (waktu tempatan), kata perkhidmatan kecemasan.

Bulan lalu, sebuah blok menara runtuh di barat daya Iran sehingga mengorbankan sekurang-kurangnya 43 orang. – AFP


Disneyland mohon maaf pekerja ganggu lamaran di hadapan Istana Puteri Beradu
Oleh KOSMO!

9 Jun 2022, 9:30 pm
PARIS – Disneyland Paris mengeluarkan permohonan maaf susulan insiden seorang kakitangannya yang mengganggu proses lamaran sepasang kekasih di taman hiburan itu dengan cara merampas kotak cincin, lapor akhbar Mirror UK kelmarin.
Berdasarkan sebuah klip video yang tular, sepasang kekasih berdiri di hadapan Istana Puteri Beradu di taman hiburan tersebut. Lelaki dikenali sebagai Ante itu kemudian melutut di hadapan kekasihnya dan  melamar wanita berkenaan.
Seorang petugas Disneyland secara tiba-tiba meluru ke arah mereka dan merampas kotak cincin tersebut serta mengarahkan kedua-duanya untuk turun dari pentas itu.
“Ia memang hebat namun mungkin anda berdua boleh melakukannya (lamaran) di sini,” kata kakitangan tersebut sambil menunjuk pada lokasi lain.
Video itu menjadi tular dan dikecam orang  ramai yang menganggap kakitangan tersebut  biadab  dan tidak berperikemanusiaan kerana memusnahkan momen indah lamaran ‘cinta cerita dongeng’.
“Kami menyesali apa yang telah berlaku. Kami juga telah meminta maaf kepada pasangan tersebut dan menawarkan mereka untuk memperbetulkan keadaan,” demikian menurut permohonan maaf Disneyland Paris.

Sementara itu, Ante berkata, dia sebelum itu telah meminta kebenaran seorang kakitangan lain untuk naik ke atas pentas bagi melamar kekasihnya.
Mereka bagaimanapun dihalang seorang lagi petugas sebelum diarah turun dari pentas dan menyebabkan dia keliru sama ada teman wanitanya telah menjawab ‘ya’ bagi lamaran tersebut.
Mereka kemudiannya pergi ke sebuah pantai berhampiran di mana Ante sekali lagi melamar teman wanitanya sebelum gadis itu menyatakan persetujuannya. – Agensi


Syahmi bagi RM1,000 seorang kepada 15 pekerja air balang
Oleh KOSMO!

9 Jun 2022, 10:15 pm
PETALING JAYA – Selepas tiga bulan menjual air balang, akhirnya YouTuber dan pengarah terkenal, Syahmi Sazli terpaksa menamatkan operasi perniagaannya itu hari ini.
Walaupun berjaya memungut RM19,000 hasil jualan pada minggu pertama bulan ketiga operasinya, Syahmi terpaksa menutup sementara perniagaan bersama 15 orang pekerjanya itu atas beberapa faktor antaranya risau terambil parkir hak orang lain.
Melalui satu perkongsian video di Facebooknya, Syahmi terpaksa akur dengan beberapa isu yang tidak dinyatakan dan menamatkan operasi jualan air balang yang pernah tular sebelum ini.
“Selepas dua bulan dan hari ini hari pertama bulan ketiga operasi kita, saya terpkasa tutup buat sementara perniagaan air balang ini.
” Hari ini hasil jualan cecah RM19,000 sepatutnya ada notis penutupan tapi kali ini ia mengejut, pekerja-pekerja saya tidak sempat mencari pekerjaan lain.
“Sebelum ini gaji RM200 ke RM300 seminggu, bonus pun dah kasi. Tapi hari ini saya akan bagi gaji RM1,000 seorang, ” ujar Syahmi.

Menerusi video tersebut juga kelihatan beberapa pekerjanya menangis selepas keputusan penutupan gerai air balang tersebut.
Terdahulu, pengarah filem Mael Totey itu membuka khemah jualan air balang pelbagai perisa di hadapan pejabatnya di Kota Bharu, Kelantan.
Perniagaan tersebut kemudiannya tular pada bulan Ramadan lalu dan Syahmi membuat keputusan untuk terus berniaga disamping membantu anak muda yang tiada pekerjaan.
Namun disebabkan beberapa faktor, Syahmi terpaksa akur dan membuat keputusan untuk menamatkan seketika jualan air balang tersebut hari ini. – KOSMO! ONLINE.


Dua sekolah Malaysia disenarai pendek Anugerah Sekolah Terbaik Dunia
Oleh ZULKIFLI MANZOR

9 Jun 2022, 8:50 pm
PETALING JAYA – Dua Sekolah Amanah Malaysia disenarai pendek sebagai 10 teratas bagi Anugerah Sekolah Terbaik Dunia yang menawarkan hadiah keseluruhan bernilai USD250,000 (RM1.1 juta).
Sekolah Kebangsaan (SK) Kempadang di Kuantan, Pahang tercalon bagi kategori Inovasi, manakala Sekolah Menengah Kebangsaan (SMK) Kampong Jawa di Klang, Selangor bagi kategori Menangani Cabaran.
Tiga lagi kategori adalah Cabaran Kolaborasi Komuniti, Tindakan Alam Sekitar dan Menyokong Kehidupan Sihat.
Anugerah Sekolah Terbaik Dunia itu dilancarkan oleh T4 Education dengan kerjasama Yayasan Hasanah, Templeton World Charity Foundation, Accenture dan American Express pada tahun ini.
Anugerah Sekolah Terbaik Dunia bertujuan meraikan sekolah yang memainkan peranan penting dalam membangunkan generasi masa depan dan memberi sumbangan besar terhadap kemajuan masyarakat terutama semasa pandemik Covid-19.
Para pemenang akan diumumkan pada Oktober 2022 di World Education Week dan setiap pemenang akan menerima AS$50,000.

Pemegang Amanah dan Pengarah Urusan Yayasan Hasanah, Datuk Shahira Ahmed Bazari berkata, para finalis contoh terbaik sekolah yang mantap dengan kisah kejayaan yang memberi inspirasi.
“Kami amat berbangga kerana dua buah Sekolah Amanah Malaysia antara yang tersenarai membuktikan bahawa sekolah awam mampu menjadi antara yang terbaik di dunia,” katanya dalam satu kenyataan hari ini.
Pengasas T4 Education dan Anugerah Sekolah Terbaik Dunia, Vikas Pota pula berkata, sekolah disenarai pendek tersebut dipilih menerusi penceritaan kisah-kisah inspirasi sekolah yang mengubah kehidupan murid, membawa perubahan kepada komuniti serta menjadi sekolah contoh.
“Saya mengucapkan sekalung tahniah kepada SK Kempadang dan SMK Kampong Jawa atas kejayaan disenarai pendek dalam 10 teratas Anugerah Sekolah Terbaik Dunia yang julung kali diadakan.
“Kini para pendidik di seluruh dunia akan dapat belajar daripada sekolah-sekolah Malaysia yang cemerlang ini,” katanya. – KOSMO! ONLINE


Tunku Ismail masih pemilik JDT
Oleh MOHAMAD FAIZAL HASHIM

9 Jun 2022, 11:30 pm
JOHOR BAHRU – Tunku Mahkota Johor, Tunku Ismail Sultan Ibrahim masih kekal sebagai pemilik Johor Darul Ta’zim (JDT) dengan memegang saham majoriti biarpun mengumumkan mengundur diri daripada pengurusan kelab.
Pengarah Teknikal Kelab Bolasepak JDT, Alistair Edwards berkata, Tunku Ismail hanya akan melepaskan tugas berkaitan hal-hal bola sepak dan teknikal kepada Pengurusan JDT.
Beliau berkata, sebagai pemilik kelab, Tunku Ismail akan terus memantau perkara-perkara berkaitan infrastruktur, komersial dan kewangan kelab.
“Ini bermakna Tunku Ismail tidak akan lagi terlibat secara menyeluruh dalam aspek seperti perpindahan pemain, perbincangan pasukan, perkara harian berkaitan pasukan, aktiviti-aktiviti pasukan, perbincangan kontrak dan sebagainya, yang mana menjadi sebahagian daripada tugas Tunku Ismail di kelab sebelum ini.
“Perkembangan terbaru ini juga bermakna Baginda tidak akan lagi kerap berada di Pusat Latihan JDT atau Stadium Sultan Ibrahim untuk perlawanan dan sesi latihan, sesuatu yang Baginda sentiasa mengambil sedikit masa daripada jadualnya untuk berkunjung,” katanya menerusi hantaran di Facebook Johor Southern Tigers hari ini.
Edwards berkata, Tunku Ismail telah terlibat secara aktif dalam urusan harian pengurusan JDT sepenuhnya sejak penubuhan kelab pada 2013.

Katanya, ia termasuk dalam memberikan sentuhan peribadi kepada para pemain, jurulatih dan pegawai kelab.
“Kami memahami bahawa Baginda perlu fokus kepada komitmen lain seperti hal-hal berkaitan Negeri dan Pengurusan JDT terharu kerana telah diberi kepercayaan untuk memikul tanggungjawab kelab ini,” ujarnya.-KOSMO! ONLINE


Ibu ikat, ‘jemur’ anak tidak siap kerja sekolah
Oleh KOSMO!

9 Jun 2022, 8:00 pm
NEW DELHI – Seorang ibu di India tergamak mengikat anaknya yang berumur lima tahun dan ‘menjemur’ kanak-kanak itu di atas bumbung ketika cuaca panas hanya  kerana dia tidak menyiapkan kerja sekolahnya, lapor akhbar Daily Star semalam.
Pelajar Kelas 1 sebuah sekolah di New Delhi itu dilaporkan diikat dengan tali dan ditinggalkan di atas bumbung rumah mereka di bawah pancaran terik matahari sebagai hukuman yang dikenakan oleh ibunya.
Dalam klip video yang dirakam seorang jiran mereka, kanak-kanak perempuan itu meronta-ronta dalam keadaan terseksa akibat tangannya yang diikat pada bahagian belakang selain kakinya turut diikat.
Polis berkata, insiden itu berlaku pada 2 Jun lalu, selain menambah bahawa ibu kanak-kanak itu mengakui melakukan perbuatan tersebut.
Bapa kepada kanak-kanak tersebut bagaimanapun menafikan dia turut terlibat kerana ketika kejadian, dia berada di sebuah kedai membaiki basikal.
“Saya menerima panggilan telefon daripada bapa yang memberitahu bahawa isteri saya telah memberi hukuman kejam kepada anak kami. Dia menyuruh saya pulang dengan segera.

“Bapa saya memberitahu bahawa apabila dia pulang ke rumah, dia melihat seorang kanak-kanak sedang diikat pada bahagian teres rumah lalu melepaskannya.
“Isteri saya menghukum anak kami kerana berasa marah kepadanya. Apabila mendapat tahu hal itu, saya terus memarahinya (isteri),” ujar lelaki berkenaan.
Tidak dijelaskan sama ada wanita itu telah ditahan polis atau sebaliknya. – Agensi